text:
Q&A’s bakunashon
Último informashon: 21 di òktober 2021
Entidat Públiko Boneiru a formulá e informashon aki den koperashon ku departamento di Salubridat Públiko i otro instansianan.
Kontinuamente ta aktualisá e lista aki. E desaroyonan rònt di COVID-19 ta impredisibel, situashonnan, reglanan i kondishonnan por kambia kada momentu. Pa e último informenan nos ta referí bo na komunikadonan di prensa di Entidat Públiko Boneiru riba nan página di Facebook. Bo tin un pregunta ku ainda no ta den e lista? E ora ei manda un email ku bo pregunta na publichealth@bonairegov.com
No por derivá ningun derecho for di e informashon riba e lista ku Q&A.
Kon ta bai hasié
Ken ta bini na remarke pa e di tres angua kontra corona?
E di tres angua kontra corona ta pa hende ku resistensia hopi abou, nan tin un malesa inmune serio. E hendenan akí mester di un di tres angua kontra corona pasobra e promé dos anguanan no ta duna sufisiente protekshon kontra e vírùs di corona.
Ta trata di hende ku ta bou di tratamentu di un spesialista pa un malesa spesial. Òf hende ku tin ku bebe sierto remedi.
Via nan spesialista e pashèntnan akí ta haña un karta pa bai pasa e di tres angua.
Pa hóben i hende grandi ku no ta bou di tratamentu di un spesialista, e dos anguanan ta duna sufisiente protekshon. E dos angunan ta sòru pa hende den e grupo akí no bira gravemente malu i resultá den hòspital. Instituto di Reino pa Salubridat Públiko i Medio Ambiente (RIVM) ta vigilá bon si e anguanan ta duna sufisiente protekshon. Si ta nesesario pa tur hende haña un di tres angua, ta anunsiá esaki na tempu. Pero no ta asina leu ainda.
Na unda mi por registrá pa laga bakuná mi mes? I kon esei ta bai e ora ei?
Tur habitante di 12 aña bai ariba por registrá pa pasa angua contra corona.
Esaki por online durante 24 ora pa dia. Tambe bo por yama e grátis number 0800 – 0900 di e callcenter #Banbakuná pa un sita.
Mayornan di hóbennan den edat di 12 te ku 17 aña por traha un sita solamente via e number di telefòn. Lesa e informashon pa e grupo aki den e Q&A apart ku tambe ta riba e página akí.
Tin posibilidat tambe pa pasa angua sin sita. Pa dia i ora pa pasa angua, wak e Q&A apart riba e página akí i e mensahenan riba Facebook di Gobièrnu di Boneiru.
* Registrá online ta bai di e siguiente manera:
riba e wèpsait www.bonairecrisis.com/pap/ ta bini un boton ku e teksto ‘registrá pa bakuná kontra COVID’. Klek riba e boton, e ora ei bo ta haña un formulario di registrashon ku un chekeo di salú.
* E persona ku registrá su mes tin ku duna un number di telefòn òf un email.
* No ta posibel pa registrá mas ku un hende via un e-mailadres.
* Ora ku e formulario ta yená e registrashon ta kla. Nos empleadonan ta prosesá e registrashon.
* Si tin problema ku e registrashon online, por mèldu esaki na vaccinatie.info@bonairegov.com
* Pa mas tardá sinku dia despues di su registrashon, via email e persona ta risibí e fecha pa su promé i su di dos angua.
* Entre e promé i e di dos angua tin sinku siman.
* Ta posibel pa pasa angua di djaluna te ku djasabra.
* Bo no por skohe riba kua dia bo ta preferá pasa angua.
* Bo por yama grátis number 0800 – 0900 di e callcenter #Banbakuná pa un sita. Ta hasi e chekeo di salú via telefòn. Un empleado ta bisa bo ki dia bo ta haña e promé i e di dos angua. Ta konfirmá e sitanan via telefòn òf email. Si bo no tin email e ora ei bo por duna adrès di mail di un miembro di famia òf un konosí.
* E number ta disponibel di djaluna te ku djabièrnè entre 8’or di mainta i 5’or di anochi. Riba djasabra i djadumingu e number ta disponibel entre 8’or di mainta i 12’or di atardi.
* Pues bo por yama òf registrá bo mes online. Nos ta preferá pa, si ta posibel, bo registrá bo mes online.
Relashoná ku e chekeo di salú;
* Por sosodé ku na momento di registrashon bo ta tende ku bo tin ku traha un sita ku bo dòkter di kas, promé ku bo haña un sita pa pasa angua. Despues di konsultá ku bo dòkter di kas, bo por traha un sita via e callcenter. Por ta tambe ku e chekeo di salú ta indiká, ku na e sitio di pasa angua bo tin ku bai e dòkter ku tin einan promé. Nos ta pidi bo koperashon, esaki ta pa bo mes salú.
* Por haña e deklarashon di salú pa bakunashon kontra COVID-19 akinan: https://www.bonairecrisis.com/wp-content/uploads/2021/03/Formulier-Gezondheidsverklaring_Papiamentu.pdf
Riba e wèpsait tin pará kiko bo mester bini kuné ora di bo sita pa pasa angua. Bo mester bini ku un prueba di identidat bálido. Uso di un tapaboka ta obligatorio.
* Lesa e informashon riba e wèpsait bon, promé ku bo bini e lokalidat di pasa angua.
* Ta importante ku tur hende ku tin un sita, bini na e ora palabrá i tambe na e lokalidat di pasa angua. E bakunanan ta skars i karo. Si bo no bini, e ora ei podisé Asalubridat Públiko por saka ménos bakuna for di un bòter. I esei lo ta hopi lástima. Si di bèrdat bo no por bini, yama e ora ei mas lihé posibel pa mèldu esaki.
Kua number di telefon mi por yama pa un sita pa pasa angua kontra corona?
Por yama grátis e number nobo : 0800 0900. E number ta alkansabel for di djaluna te ku djabièrnè di 08:00 – 12:00 or i di 13:00 – 17:00 or.
Hende ku tin pregunta tokante bakunashon i e bakuna tambe por yama e number akí.
Ta posibel tambe pa mèldu online pa pasa angua kontra corona na www.bonairecrisis.com Por hasi esaki 24 ora pa dia. Esaki ta e forma mas fásil pa traha un sita pa pasa angua.
Dikon mucha di 12 te ku 17 aña tin mag di bakuná?
* Konseho di Salú na Hulanda a konsehá pa bakuná mucha den e edat ei. A resultá ku e bakuna ta adekuá pa e grupo di edat akí tambe.
* Mucha ku pega ku e vírùs di corona mayoria biaha tin keho leve.
* Pero tin ora nan por keda hopi tempu ku keho despues di kontagio.
* Meskos ku adultonan, muchanan tambe por transmití e vírùs pa otro.
* Un mucha ku a bakuná no solamente ta protehá su mes, pero tambe e hendenan rònt di dje.
Unda i kon hóben di 12 te ku 17 aña por mèldu pa pasa angua kontra corona?
Hóben di 12 te ku 17 aña por mèldu entrante 2 di yüli pa pasa angua kontra corona.
Por hasi esaki via e number grátis 0800-0900 di djaluna te ku djabièrnè di 08:00 – 17:00 or.
Na Boneiru e hóbennan di 12 te ku 17 aña di edat mester pèrmit di nan mayor òf tutor pa nan por pasa angua.
Mayornan tin ku firma un deklarashon na e sitio ku ta bakuná, dunando asin’ei pèrmit pa nan yu haña e bakuna. E mayornan mester por identifiká nan mes ku un sédula òf ID (di e mayor i di e yu).
Mayornan i nan yu por pasa angua tambe sin sita. Pa dia i ora pa pasa angua, wak e Q&A apart riba e página akí i e mensahenan riba Facebook.
Konseho di Salú esta Gezondheidsraad na Hulanda a konsehá pa bakuná hóben den e grupo di edat akí.
Delaster tempu tin mas i mas kaso di hóben i e hendenan ku ta biba ku nan den kas, ta pega ku e vírùs di corona. E hóbennan no ta bira gravemente malu, pero nan mester bai den isolashon sí. Den práktika ta resultá ku e hóbennan tin problema pa bai den isolashon. Si e hóbennan bakuná, esei ta yuda pa evitá ku e vírùs di corona ta plama na e isla. E chèns ta chikitu ku hóbennan ku a pega ku e vírùs ta bira gravemente malu. Ku e angua kontra corona e chèns akí ta bira mas chikitu ainda pa nan.
Na nos isla tin mas o ménos 1.400 hóben den e edat di 12 te ku 17 aña. Departamento di Salubridat Públiko tin bastante bakuna pa bakuná e hóbennan.
Mi por haña un prueba di bakunashon (kódigo QR) na Boneiru pa mi biahe pa Oropa? I e kódigo QR akí bor bai den Corona-app tambe?
Via 0800 – 0900 bo por pidi un prueba di bakunashon si bo ta kompletamente bakuná. E prueba akí ta un kódigo QR di papel. Ora bo hasi petishon pa e prueba, bo ta haña un sita pa bai tum’é.
Na momentu di pidi i bai tuma e kódigo QR bo mester tin bo karchi di bakunashon i bo pasport na man.
Pa biaha den Oropa bo mester por mustra e kódigo QR digitalmente. Upload e kódigo QR den e CoronaCheck app ta posibel awor akí tambe si bo ta habitante di Boneiru ku ta kompletamente bakuná. I por hasi esei awor akí ku un sédula tambe.
Bo ta haña instrukshon riba papel pa esaki ora bo bai tuma e kódigo QR di papel.
E callcenter 0800 – 0900 ta alkansabel for di djaluna te ku djabièrnè di 08:00 – 12:00 or i di 13:00 – 17:00 or.
Por sosodé ku numbernan for di den eksterior no por haña kontakto ku 0800 – 0900. E ora ei durante ora di ofisina bo por yama +599 715 5390.
Habitantenan di Boneiru ku aktualmente ta na Hulanda i no tin un kódigo QR, por pidi e kódigo na GGD na Utrecht. Por hasi esaki durante ora di ofisina na number di telefòn 030 – 800 2899.
Mi no ta haña konekshon ora mi yama e number di Salubridat Públiko di bakunashon 0800-0900 ku un number for di eksterior. Tin un otro number mas ku mi por yama?
Por ta ku numbernan for di eksterior no por haña kontakto ku 0800 – 0900. E ora ei durante ora di ofisina bo por yama +599 715 5390.
Awor akí mi por akudí SIN SITA tambe pa laga bakuná mi mes. Na unda i ki dia esei por?
Ta posibel pa pasa angua kontra corona sin sita na Kompleho Deportivo Jorge Nicolaas.
Ta pasa angua, di 09:00 or pa 14:00 or, riba:
Djasabra 23 di òktober
Djasabra 30 di òktober
Djasabra 6 di novèmber
Djasabra 13 di novèmber
Djasabra 20 di novèmber
Djasabra 27 di novèmber
Djasabra 4 di desèmber
Djasabra 11 di desèmber
Djasabra 18 di desèmber
Durante e oranan pa pasa angua sin sita habitantenan por hasi nan preguntanan serka e dòkter na e sitio di pasa angua.
Na unda mi por haña e Deklarashon di Salú ku nan ta usa pa registrá pa bakunashon?
Por haña e Deklarashon di salú pa bakunashon kontra COVID-19 akinan: https://www.bonairecrisis.com/wp-content/uploads/2021/03/Formulier-Gezondheidsverklaring_Papiamentu.pdf
Kon ta plania pa bakuná e habitantenan di Boneiru?
E bakunanan di Pfizer a yega Boneiru na luna di febrüari 2021.
* Personal di kuido a pasa angua kontra e vírùs di corona for di 22 di febrüari awor.
* For di 1 di mart e grupo di hende di 60 aña bai ariba por a pasa angua.
* For di 27 di mart habitantenan di 18 aña bai ariba por a registrá pa nan angua kontra corona.
* Hóben di 12 te ku 17 aña por mèldu entrante 2 di yüli 2021 pa pasa angua kontra corona.
* Pa e bakuna di Pfizer duna bon resultado mester pasa dos angua. E tempu entre e dos anguanan ta màksimo sinku siman.
* Pa tur habitante di 12 aña bai ariba por pasa angua, Hulanda ta manda vários karga di bakuna di corona pa Boneiru.
* E chèns ku bo por haña corona despues di dos angua ta hopi chikitu, pero no sero. Pa e motibu aki por lo pronto e mesun reglanan di corona ta konta pa hendenan ku a bakuná, ku pa hendenan ku no a bakuná ainda.
Hende ku ta temporalmente na nos isla tambe por bakuná?
Bishitantenan ku bini Boneiru por pasa nan promé angua kontra corona despues di un estadia di dos luna. Minimalmente tres siman despues di e promé angua nan mester ta na nos isla ainda pa pasa e di dos angua.
Despues di bakunashon mi tin ku tene mi mes na e medidanan di corona ainda?
Sí. Tur hende ku a bakuná, mester keda tene nan mes na e reglanan pa evitá plamamentu di e vírùs di corona.
E bakunashon ta protehá bo di manera ku bo no ta bira gravemente malu si bo haña corona.
Si bo ta kompletamente bakuná e chèns ku bo ta pega ku e vírùs ta mas chikitu ku ora bo no ta (kompletamente) bakuná. E chèns ku bo ta pega un otro hende ku e vírùs tambe ta mas chikitu, pero no nulo.
P’esei hendenan ku a bakuná i hendenan ku no a bakuná mester tene nan mes na e reglanan di corona.
Si mi ke biaha, i mi a bakuná kaba, e ora ei ainda mi tin di laga nan tèst mi?
Sí. Pa hende ku a bakuná kaba, por lo pronto e mésun medidanan ta na vigor ku pa hendenan ku no a bakuná ainda.
Motibu di esaki ta pasobra no ta konosí ainda si un hende ku a bakuná por plama e vírùs di corona.
Kua ta e bakunanan ku Boneiru ta haña for di Hulanda?
Boneiru ta haña e bakuna PfizerBioNTech for di Hulanda. E bakuna ei a haña aprobashon pa merkado oropeo. Mas informashon tokante bakuna kontra corona bo por lesa akinan:
https://www.rivm.nl/coronavirus-covid-19/vaccins/vragen-en-antwoorden-coronavaccin
Si mi disidí pa bakuná e ora ei mi mes por skohe e bakuna?
Nò, bo no tin e eskoho ei.
Mi tin ku paga pa bakuná kontra e vírùs di corona?
Nò, bakunashon kontra e vírùs ta grátis pa tur hende.
Mi ta haña un prueba di bakunashon despues ku mi a pasa angua?
Ora ku bo a haña e dos anguanan, nan ta duna bo un karchi di bakunashon. Riba e karchi tin bo informashon personal, e fechanan ku bo a haña bakunashon i nòmber di e bakuna. E karchi aki bo por warda na kas.
Tambe bo por pidi un prueba di bakunashon kódigo QR via 0800-0900.
Tin aweró sufisiente bakuna pa tur hende na Boneiru?
Sí Salubridat Públiko ta kere ku ta bakuná 19.000 hende na Boneiru.
A konta e hendenan ku no ta inskribí akinan i ta temporalmente riba nos isla tambe aden. Salubridat Públiko ke bakuná mas tantu hende posibel na Boneiru. Di e manera ei e isla ta mihó protehá kontra plamamentu di e vírùs di corona.
Ken ta pasa bo e angua ku e bakuna na Boneiru?
Enfermeranan i brudernan i asistentenan di dòkter. Semper tin un dòkter presente pa wak si tur kos ta bai bon.
Mi ta obligá pa laga bakuná mi mes?
Nò, bo no ta obligá pa hasi esei. Departamento di Salubridat Públiko Boneiru ta informá bo tokante e bakuna i e bakunashon. Nan ta konta bo tambe kiko e konsekuensianan ta pa nos tur si hopi hende laga bakuná nan mes. Òf kiko e konsekuensia ta si esei no sosodé. Despues bo por skohe si bo ta laga bakuná bo mes kontra e vírùs di corona sí òf nò.
Ainda mi ta duda si mi ke laga bakuná mi mes. Mi por registrá despues tambe ainda?
Sí, esei por. Despues semper bo por registrá ainda pa e bakunashon grátis.
Dikon nos no ta bakuná solamente hende grandi i hende vulnerabel? E ora ei hende salú no tin mester di un bakuna tòg?
Ta bèrdat ku hende grandi i hende vulnerabel ta kore un riesgo mas grandi pa bira gravemente malu ora nan haña corona. Pero hende salú di tur edat tambe por haña corona. Mas tantu hende laga bakuná nan mes, ménos kaso di COVID-19 nos lo tin ku keho serio.
Si mi no bakuná, mi por biaha ainda, i tin mag di drenta sitio i edifisio públiko?
No por bisa hopi di esaki ainda. Bo por sali for di e punto di bista si, ku mas tantu hende laga bakuná nan mes, mas tantu chèns bo tin pa move i biaha libremente.
Bo ta liber pa laga bakuná bo mes. Na Boneiru no ta trata hende ku no ke tuma e bakunashon otro.
Funshonamentu di bakuna
Pakiko mi lo laga bakuná mi mes?
Ora bo laga bakuná bo mes, bo ta protehá bo mes kontra e vírùs di corona. Pero tambe bo famia, amigunan i koleganan i e hende vulnerabel rònt di bo. Ora hende a bakuná, e vírùs no por plama tur kaminda pa loko mas. E ora ei tin mester di ménos medida i regla pa sòru ku e vírùs no ta plama.
Kiko un bakuna ta presis?
Un bakuna ta un remedi ku ta protehá bo kontra un malesa infeksioso, manera sarampi, roihun, kachete pero tambe COVID-19. E bakuna ta sòru pa bo no bira malu ora bo pega ku un vírùs. Ora di ènter òf bakuná nan ta pasa bo un angua ku e bakuna den bo brasa parti ariba. Nan ta pasa bo dos angua. E di dos angua nan ta pasa bo despues di masoménos un luna.
Ora ku e bakuna drenta den bo kurpa, bo kurpa ta bai traha antikuerpo. Asina bo resistensia ta bira mas grandi. E ora ei na momentu ku bo pega ku un vírùs bo bo kurpa ta rekonosé esei. P’esei e chèns ku bo ta bira hopi malu e ora ei ta chikitu.
Dikon mester pasa dos angua, un angua mes no ta sufisiente?
Ku dos angua di e bakuna di Pfizer bo ta mihó protehá i bo no ta bira gravemente malu si bo pega ku e vírùs di corona. Ku un angua so bo ta ménos protehá. Ku un angua so e protekshon ta bira ménos i e ta ménos bon. Pues e chèns ta mas grandi ku den kaso ku bo pega ku e vírùs di corona bo ta bira gravemente malu. Despues di un angua so bo ta ménos bon protehá tambe kontra variantenan di e vírùs di corona, manera e variante di dèlta ku tambe ta na Boneiru awor akí.
Kiko e promé angua ta hasi:
E defensa kontra malesa den bo kurpa ta hasi ehersisio. E ta bira konsiente di e intruso den bo kurpa. E ora ei bo kurpa ta bai traha antikuerpo. Di e manera ei ta konstruí protekshon kontra e vírùs di corona. E base ta poné.
Kiko e di dos angua ta hasi:
E angua akí ta sòru na no ménos ku kuater manera pa reforsá e base.
1. E kantidat di antikuerpo ta oumentá enormemente.
2. E antikuerponan ta bira mihó den nan tarea. Nan ta pega mas mihó na e vírùs di corona i asina nan ta ataká.
3. Bo defensa ta keda mas tantu tempu alerta i e ta mas tantu tempu armá kontra e vírùs di corona.
4. Ku e di dos angua e chèns ku e otro variantenan di e vírùs por hasi bo malu ta bira mas chikitu.
Bo ta kompletamente bakuná ora bo a pasa e promé i e di dos angua kontra corona. E ora ei bo por pega ku e vírùs ainda, pero kompará ku un hende ku a pasa un angua so, bo ta hopi mas mihó protehá kontra malesa grave i hospitalisashon.
Bo no a pasa e di dos angua ainda? Yama 0800 – 0900 grátis pa un sita. Na luna di ougùstùs riba djasabra bo por kana drenta Kompleho Deportivo Jorge Nicolaas sin sita tambe. Bai ku bo sédula i bo karchi di bakunashon pa nota e di dos angua riba e karchi.
E bakuna ta traha bon ainda, si ta te despues di 5 siman mi ta pasa mi di dos angua?
E bakuna di Pfizer ta funshoná mihó, ora entre e promé i di dos angua tin tres te seis siman. Konseho di Salú (Gezondheidsraad) ta konsehá pa pasa e di dos angua tres te seis siman despues di e promé angua.
Boneiru ta sigui e konseho akí. Di manera ku un grupo mas grandi di habitante por haña e promé angua mas lihé. Asina mas tantu habitante lo ta protehá pa un parti kaba kontra infekshon ku e vírùs.
Ta bèrdat ku 1 angua ku e bakuna ta sufisiente, si mi tabatin corona kaba? Kiko ta e konseho pa habitantenan di Boneiru?
Konseho di Salú (Gezondheidsraad) na Hulanda a deklará ku hendenan ku tabatin corona kaba, ya kaba a akumulá un protekshon pa seis luna. Esaki ta nifiká ku den e periodo ei nan no por bira gravementu malu pa motibu di corona. Ora ku e hendenan aki haña 1 angua ku e bakuna, despues di un par di siman nan kurpa ta sufisientemente protehá, pues nan no ta bira gravemente malu pa motibu di corona. E ora ei nan tin e mesun protekshon ku hendenan ku no tabatin corona, pero ku sí a haña dos angua ku e bakuna.
Esaki ta konseho di Salubridat Públiko pa habitantenan di Boneiru ku tabatin corona:
* Ta te despues di 4 siman ku bo tabatin bo promé kehonan di corona bo por laga bakuná bo mes.
* Si bo tabatin COVID-19, bisa esaki mesora na momentu di traha sita pa pasa angua.
* Durante bo promé sita pa pasa angua, konsultá ku e dòkter na e sitio di pasa angua si ta konsehabel pa bo tuma e di dos angua.
Despues di bakunashon bo por transmití e vírùs pa un otro hende ainda?
Esei no ta konosí ainda. Tanten ku nos no sa esei, hendenan ku a pasa angua tambe mester tene nan mes na e regla di 1,5 meter.
Mi por pega otro hende ainda, ora mi mes a bakuná kaba?
No ta konosí ainda si un hende ku a bakuná kaba por plama e vírùs tòg. Pa e motibu akí nos tin ku skohe pa seguridat. P’esei pa hendenan ku a bakuná kaba, por lo pronto e mesun reglanan di corona ta na vigor ku pa hendenan ku no a bakuná ainda.
Tin chèns pa keho despues di pasa angua kontra e vírùs di corona?
Serka mayoria bakuna hende por haña molèster leve di keho despues, ta yama esaki efekto sekundario. Ta trata di doló òf un bòlòbònchi kòrá chikitu kaminda bo a pasa angua. Bo por haña molèster tambe di kansansio, doló di kabes, doló di múskulo, kayente di kurpa òf kalafriu. Un par di dia despues di a pasa angua mayoria hende no tin keho mas.
Bo ta gravemente malu, bo no por ku sierto remedinan òf bo ta na estado? Papia tokante esaki ku bo dòkter di kas, òf ku e tim di Salubridat Públiko pa wak si bo tin mag di bakuná.
Despues di mi bakunashon mi por haña corona ainda?
Sí, esei por. E bakunashon ta traha sí, pero ta dura poko promé ku e kurpa a traha antikuerpo kontra e vírùs di corona. Un siman despues di e di dos bakunashon mas ku 90% di hende ta protehá kontra corona. E chèns ku bo ta haña corona despues di e di dos angua ta chikitu, pero no sero. E chèns ku despues di e promé angua tòg bo ta haña corona ainda ta mas grandi. P’esei ta importante pa tuma e di dos angua tambe. Si bo tin keho ku ta bini dilanti hopi den kaso di e vírùs di corona, semper ta importante pa laga tèst bo mes.
Nan ta bisa ku e bakuna tin influensia riba hende hòmber su gana di hasi sèks. Nan ta bisa ku e tin influensia tambe riba fertilidat di hende muhé. Esaki ta bèrdat?
A tèst e bakuna ampliamente riba hende hòmber i hende muhé. For di e investigashonnan no a resultá ningun prueba ku e bakuna tin influensia riba hende hòmber su gana di hasi sèks. No a resultá tampoko ku e bakuna tin efekto riba fertilidat di hende muhé.
Si un hende ku a bakuná kaba, despues ta tèst positivo ku un tèst di PCR, esei por tin di haber ku e bakunashon?
Nò, e bakunashon mes no tin influensia riba e tèst di PCR òf e tèst antigéniko. Despues di un bakunashon no tin rastro di e vírùs di corona den kurpa di hende. Si un hende tèst positivo ku e tèst di PCR (pues ta infektá), esei no tin nada di haber ku e bakunashon.
E bakuna di Pfizer ta efektivo pa 95%. Kiko esei ta nifiká presis?
Awor aki ta bakuná habitantenan di Boneiru ku e bakuna di Pfizer. E bakuna aki pa 95% ta efektivo kontra corona. Esaki ta nifiká ku hendenan ku haña e bakuna di Pfizer, tin 95% ménos chèns pa bira malu debí na e vírùs di corona, kompará ku hendenan ku no a pasa angua.
E bakuna ta duna resultado serka un vershon nobo, kambiá di e vírùs?
Sí, e bakuna ta duna resultado e ora ei tambe. Ta normal ku un vírùs ta kambia. Esaki no ta nifiká mesora ku e bakuna no ta duna resultado mas, pasobra ta trata di kambionan chikitu den e vírùs. Mundialmente paisnan ta vigilá bon si e bakunashon ta protehá kontra formanan nobo, kambiá di e vírùs. Informashon ku sientífikonan tin aktualmente, ta ku bakunashon ta protehá tambe kontra vershonnan nobo, kambiá di e vírùs di corona ku tin awor aki.
Si mi tin keho despues di mi bakunashon, na unda mi tin ku mèldu esaki?
Serka mayoria bakuna hende por haña molèster tambe di keho despues di pasa angua. Ta trata e ora ei di por ehèmpel doló òf un bòlòmbònchi chikitu kòrá kaminda bo a pasa angua. Bo por haña molèster tambe di sinti kansá, doló di kabes, doló di múskulo, kentura òf kalafriu. Despues di un par di dia despues di pasa angua mayoria hende no tin keho mas. Si bo tin keho i bo ta preokupá tokante esei, e ora ei mèldu esaki mas rápido posibel serka bo dòkter di kas.
Na Hulanda nan ta mèldu i atministrá tur keho despues na di bakunashon na Sentro di Efekto Sekundario (Bijwerkingencentrum) Lareb. Habitantenan di Boneiru tambe por mèldu nan kehonan einan. Esei por riba www.lareb.nl
NB. Ora bo yena loke bo ke mèldu na Lareb, nan lo puntra bo pa bo postcode. E parti aki bo por laga bashí. Bo por manda e formulario sin postcode tambe.
Siguridat di bakuna
Mi sanger por kuaha (trombósis) despues di bakuná ku e bakuna di Pfizer?
Na Boneiru nan ta usa solamente e bakuna di Pfizer. Serka otro bakunanan kontra corona a surgi e efekto sekundario raro i grave di sanger ku ta kuaha. Ku e bakuna di Pfizer te ainda esei no a sosodé.
Si bo ta usa remedi pa hasi sanger delegá, kasi semper bo por pasa angua ku e bakuna di Pfizer sin problema. Konsultá ku bo dòkter di kas promé sí. Ora di traha sita pa pasa angua i ora di pasa angua na e sitio di bakunashon, bisa ku bo ta usa remedi pa hasi sanger delegá. Ta útil pa bai ku bo lista di remedi òf ku e remedinan ora bo bai e sita pa pasa angua.
Kon mi por sa sigur ku ta seif pa laga bakuná mi mes?
Promé ku un bakuna subi merkado, ta hasi masha hopi investigashon. Ta te ora ku ta sigur ku e ta seif i ta duna resultado, un bakuna ta subi merkado. P’esei ta tèst bakuna riba hopi hende promé durante investigashon, promé ku nan subi merkado. Ta hasi esaki pa ta sigur ku hende no ta haña keho despues di bakuná. E Agensia Oropeo di Remedi (European Medicines Agency – EMA) mester aprobá e bakunanan promé ku nan subi merkado oropeo.Boneiru ta haña e bakuna PfizerBioNTech for di Hulanda.
Mi a haña COVID-19 kaba; tòg mi tin ku laga bakuná mi e ora ei?
Konseho di Salú (Gezondheidsraad) na Hulanda a konsehá pa bakuná hendenan ku tabatin COVID-19 tambe. E konseho aki ta konta pa Boneiru tambe.
Esaki por for di 4 siman despues ku bo a haña keho ku parse corona. Na e sitio di pasa angua bo por konsultá ku e dòkter ku ta einan si un di dos bakunashon ta nesesario ainda.
Mi por tuma e bakuna di Pfizer den kombinashon ku píldora antikonseptivo?
Si, esei por. Bakuna no tin influensia riba funshonamentu di píldora antikonseptivo. E píldora antikonseptivo no tin influensia riba bo sistema di defensa. Nan no ta influensiá e reakshon di defensa ku e bakuna kontra corona ta generá tampoko.
For di luna di mei 2021 na Boneiru hende muhé na estado ta haña konseho pa laga bakuná nan mes. Dikon?
For di investigashon a resultá ku serka masha hopi hende muhé na estado no a registrá efekto sekundario serio despues di bakunashon.
Na Merka nan a bakuná 90.000 hende muhé na estado ku e bakuna di mRNA, entre otro ku Pfizer.
Pa e motibu akí for di luna di mei tur hende muhé na estado ta haña konseho pa laga bakuná nan mes i informá nan mes bon.
Bo ta na estado òf bo ke sali na estado? E ora ei konsultá ku bo dòkter di kas òf bo ginekólogo si bakunashon pa bo tambe ta e mihó eskoho.
Bo ke laga bakuná bo mes despues di esei? Traha un sita via 0800 0900 pa e promé angua òf bai pasa angua sin sita na kompleho deportivo. Bisa e dòkter na e sitio di pasa angua sí ku bo ta na estado.
Bon pa sa:
• Hende muhé na estado tin un chèns mas grandi pa bira gravemente malu di e vírùs di corona, kompará ku hende muhé ku no ta na estado. Esaki a resultá for di investigashon.
• Si bo ke sali na estado, bo por pasa angua kontra COVID-19.
• E bakunashon no tin influensia riba bo fertilidat òf riba e plasenta. Esaki a resultá for di investigashon ku tur fabrikante di bakuna a hasi.
• Bo ta hasiendo FIV (fertilisashon in vitro)? Konsultá ku e persona ku ta duna bo tratamentu di FIV si bo por pasa angua.
• Antikuerpo ta protehá beibi ku a kaba di nase kontra malesa infeksioso. E beibinan ta haña e antikuerponan di nan mama via e plasenta. E antikuerponan aki ta disparsé pokopoko den e lunanan despues di parto. No ta konosí si esaki ta pasa tambe ku e antikuerponan ku un hende ta produsí despues di bakunashon. Chèns ta grandi ku e antikuerponan ta disparsé.
• No tin indikashon ku e bakuna ta bai den lechi di mama, òf ku e beibi ta hañ’é via lechi di pechu.
• Bo ta na estado i bo ke laga bakuná bo mes? Kompartí bo eksperensianan riba e wèpsait www.moedersvanmorgen.nl
Tin kos ku mi no por hasi despues ku mi a bakuná?
Na Boneiru nan ta bakuná habitantenan ku e bakuna di Pfizer. Pfizer ta konsehá pa ta kouteloso durante e promé 48 ora despues di bakunashon. E konseho ta pa durante 48 ora no bai sambuyá. Bo tin keho (efekto sekundario) despues ku bo a bakuná? E ora ei e konseho ta pa bai sambuyá despues ku bo a pasa 24 ora sin keho.
E konseho ta tambe pa no laga hasi ningun operashon durante 48 ora promé ku bo bakunashon i 48 ora despues di bo bakunashon.


c: text/html

text:
Lider di fraccion Marlon Sneek:
Minister tin cu entrega keho contra comerciante pa soborno
Partido AVP a duna gobierno tur espacio pa atende cu e crisis nacional y muncial relaciona cu corona virus, sperando cu gobierno lo sirbi interes di pueblo manera mester ta pero simplemente pueblo no por confia riba gabinete Wever Croes.
Lider di fraccion di AVP, sr Marlon Sneek diabierna ultimo a mustra c’un biaha mas e gobierno di MEPPORRED, no ta un gobierno di pueblo pero un gobierno pa amigo y famia, pa sponsor y sostenedonan di e partido.
“For di diamars siman pasa nos a anuncia cu AVP lo sigui denuncia desaroyonan cu a bin ta tumando luga, caminda gabinete Wever Croes na luga di yuda pueblo den e tempo dificil aki, a opta pa yuda nan hendenan, nan amigo- y famianan, lagando miles di tata y mama di famia den incertidumbre sin solucion pa nan problema.
Ya caba nos a menciona siman pasa riba un publicacion riba e website di BoInformado, caminda ta haci mencion cu un comerciante a trata di cumpra dos gobernante pero cu e ministernan no a cay den e wega aki.
E cos aki no ta aceptabel y si e informacion aki ta berdad, e ministernan mester bay duna un keho contra di e comerciante aki y esey ta loke nos a trece na conocemento di pueblo diamar siman pasa, mientras cu ainda nos no a papia di e asunto di siguro pa turistanan.
Pero kico e minister a haci, ta di trata di bin sconde tras di sr Sneek pero e cos aki no ta traha asina ya cu e minister ta eynan pa traha pa pueblo y nos ta traha pa y cu pueblo, sigur ora cu pueblo mas ta manda informacion pa nos riba loke gobierno ta haciendo.
Henter e proceso di testmento na aeropuerto, tin un nubia scur riba dje y despues cu mi persona a denuncia e asunto aki den conferencia di prensa diamars, minister a bay rueda di prensa diaranson pero no a papia mes riba e testmento aki.
Fraccion di AVP a bisa e Minister cu e tin cu bay entrega un keho y si ta berdad cu tin un comerciante manera e publicacion ta bisa cu un comerciante kier a cumpra dos minister, e minister mester bay entrega un keho y no haci mescos cu nada a pasa.
Si e no haci esaki e minister lo pone cu nos ta bay entrega un keho contra su persona ya cu e ora ta su persona ta esun cu kier a soborna hende.
Ta bon pa nos bisa Minister cu e asunto aki ta den su man, bon gobernacion y transparencia manera gobierno ta bende tur dia na pueblo, pa bay entrega keho contra e comciante kende supuestamente kier a cumpra bo manera cu bo a duna bo a duna e website cu nos a menciona,” Parlamentario Marlon Sneek a señala.

robotstxt: allowed

filter: keep


text:
KOMUNIKADO DI KUERPO POLISIAL KÒRSOU
KOMUNIKADO DI KUERPO POLISIAL KÒRSOU
153 / 2017
12 mei 2017
Akshon general
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaweps 11 di mei 2017, entre 8 or pa 10 or di anochi, e Tim di Mantenshon di òrdu públiko di Montaña a tene kontrolnan preventivo na diferente parti di Kòrsou.
A kontrolá un total di:
112 persona;
60 vehíkulo;
a parti 18 prosèsverbal.
Tambe polis a detené tres persona ku no tabatin e dokumentunan nesesario pa por permanesé riba nos isla.
E kontrolnan aki ta kontinuá.


text:
Pronóstiko di tempu pa Kòrsou i bisindario bálido te djárason mainta 06:00 o.l., 28 di yüni 2017.
Pronóstiko
Pronóstiko di tempu pa Kòrsou i bisindario bálido te djárason mainta 06:00 o.l., 28 di yüni 2017.
Kompilá: djamars 27 di yüni 2017, 05:00 o.l. (09:00 UTC).
Tempu: Levemente te parsialmente nublá i nos wer lo ta generalmente seku.
Temperatura máksimo lo alkansá 33 ºC i temperatura mínimo 27 ºC.
Solo ta sali 06:14 i ta baha 19:04 o.l.
Bientu: For di un direkshon prinsipalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). Espesialmente den dia, de bes en kuando fuerte te posiblemente duru den ráfaga; forsa 6 pa 7 (40 te 61 km/ora, 22 te 33 nudo).
Situashon general: No ta antisipá masha nubia signifikante riba nos region durante di próksimo 24 ora, di manera ku wer seku lo prevalesé. Mañan mainta sin embargo por forma algun nubia un tiki mas diki i por kai un tiki áwaseru na algun kaminda. Mas aleu lo tin de bes en kuando un bientu fuerte awe ainda, pero ta antisipá ku esei lo kuminsá mengua awe nochi. Ademas di esei, stòf fini prosedente di Sahara lo sigui limitá visibilidat den nos region awe i djárason tambe ainda.
Kondishon di laman: Por lo general moderá ku altura di olanan entre 1 i 2 meter (3 pa 7 pia).
Sistemanan signifikante di wer tropikal: Ningun.
Fenómeno spesial: Ningun.
Pèrspektiva te djaweps mainta: Mas nubia ku posibilidat di algu di áwaseru djaweps mardugá.
Meteorólogo: Capello.
E próksimo boletin di tempu lo wòrdu publiká djamars mainta 11:00 o.l. (15:00 UTC).


text:
Entrante djabièrnè awó ta bai hasi trabounan na supstashon Parera pa remediá e situashon ku por surgi ora tin un fayo tékniko den e ret di distribushon i ku e ta tira un área mas grandi ku ta nesesario afó, manera a sosodé djamars último.
Entrante djabièrnè awó ta bai hasi trabounan na supstashon Parera pa remediá e situashon ku por surgi ora tin un fayo tékniko den e ret di distribushon i ku e ta tira un área mas grandi ku ta nesesario afó, manera a sosodé djamars último. Apesar ku nos no ta spera nada partikular, mester tene kuenta ku durante e trabounan por surgi un interupshon imprevisto.
Willemstad, Investigashon a mustra ku e kousa di e interupshon di koriente ku a surgi djamars ultimo den oranan di mèrdia pa atardi na supstashon Parera ku a laga vários bario pariba di Kòrsou sin koriente pa vários ora, tabata un fayo tékniko den sistema di siguridat i protekshon outomátiko di e ret di 12 kV. Esaki a kousa un interupshon di koriente den un área muchu mas grandi ku solamente e área afektá pa e korto sirkuito.
Pa e motibu aki téknikonan di Aqualectra ta bai hasi trabounan di reparashon i adaptashon nesesario na e sistema di seguridat na supstashon Parera pa evitá ripitishon di loke a sosodé. Ta inisiá ku e trabounan for di djabièrnè 4 di ougùstùs i esaki por sigui durante hinter e wikènt aki.
Apesar ku no ta spera nada partikular i Aqualectra debidamente ta tuma tur medida di prekoushon nesesario, pero semper mester tene kuenta ku durante periodo di e trabounan aki por surgi un fayo tékniko imprevisto ku por kousa interupshon riba e ret di distribushon di koriente.
Areanan ku por keda afektá den kaso di un interupshon ta besindario di Parera, Baai Macola, Container haven, Saliña, Zeelandia, Nieuwe Haven, Rooi Catoochi, Groot Davelaar, Janwe, Domingitu, Koraalspecht, Bottelier, Nieuwe Caracasbaaiweg, Oude Caracasbaaiweg Orange estate i Lagunisol.
Aqualectra den e kuadro aki ta gradisí pueblo di Kòrsou pa e komprenshon i ta pidi diskulpa pa pa kualke inkumbiniensia ku por surgi durante e trabounan aki.
Aqualectra ta sigui invertí pa Bo!
Atentamente
Gerensia di Aqualectra
3 di ougùstùs 2017


text:
KRALENDIJK – Resientemente tabatin instalashon di direktiva i miembronan di ‘Shoko Advanced Toastmaster Club’. Shoko Advanced Toastmaster Club ta e di tres Toastmaster Club di Bonaire.
E klup a ser fundá pa Sapphira Coffie i Jefferson Rosalia den kuadro pa e dos toastmaster aki logra e distinshon máksimo komo un Toastamaster kual ta e título di Distinguished Toastmaster.
Meta di un klup di Toastmasters International ta pa proveé un ambiente di suporte mutuo i positivo pa siña, unda kada miembro individual tin e oportunidat pa desaroyá komunikashon oral i abilidatnan di liderasko, kual na su turno ta enkurashá konfiansa propio i kresementu personal.
E kordinadó di e trayekto ta Sherwin Pourier, DTM Ferina van der Hoek, ACS/ALB i Fernon Koeiman, ACS/ALB ta e mentornan di klup.
E seremonia di charter a tuma lugá na Aquarius Conference Room, Habitat. E programa a inisiá pa 8or di anochi en punto i tabata bou di guia di maestro di seremonia Christy Cecilia, IP2
Invokashon tabata na enkargo di Malcolm Wilson, TM. Tur presente a kanta himno nashonal di Boneiru i a rindi honor na bandera di Boneiru.
Pa ta miembro di Shoko Advanced Toastmasters Club, e persona mester ta miembro di Flamingo Toastmasters Club i/òf Sentebibu Toastmasters Club i e persona mester a kompletá e distinshon di competent communicator òf nivel 2 di Pathways. Den e reunionnan edukashonal di Shoko Advanced Toastmasters Club e miembronan tin e oportunidat di ehersé proyektonan di komunikashon i liderasko den un forma mas profundo. Toastmasters International su meta prinsipal ta pa ekipá personanan pa ta un mihó komunikadó i un mihó lider den nos komunidat.
E anochi aki a charter (funda) e klup ofisialmente i direktor di Divishon sr. Fernon Koeiman, ACS/ALB a instalá e promé direktiva kual ta konsistí di:
Presidente: sr. Evo Cicilia
Vise Presidente edukashon: sr. Sherwin Pourier
Vise Presidente relashon publiko: sr. Adrian Wijman
Vise Presidente Miembresia: sra. Daisy Coffie
Tesorera: sra. Noritza Rosalia-Martis
Sekretaria: sra. Marugia Janga
Sergeant At Arms: sra Crusita de Palm-Leoneta
Keynote Speaker pa e anochi aki, eks gezaghèber di Boneiru ,sr. Herbert Domacassé, a enfatisá den su diskurso titulá: “The accountable leader” pa nos aktivá nos mes pa por logra nos metanan stipulá. Si nos sigui papia so sin hasi algu nada lo no kambia.
E charter a keda presentá dor di Sr Reynolds ‘Nolly’ Oleana, hefe di Onderwijs, Cultuur en Wetenschap OCW RCN, na e promé presidente di e klup Evo Cicilia (CC). Sr Oleana a enfatisá e importansha pa kompartí konosementu i a urgi tur miembro pa kompartí tur konosementu ku nan haña durante e reunionnan di Toastmaster i pa no keda ku esaki pa nan so.
Presidente Evo Cicilia (CC) a presentá su diskurso inougural unda el a trese dilanti ku ta importante pa kada persona sigui avansá den bida. Despues a sigui diskurso di direktor di Area 5 2019/2020 Ferina van der Hoek (ACS/ALB) I direktor di divishon A 2019/2020 Fernon Koeiman (ACS/ALB), enkurashando e miembronan pa sigui kolaborá den ekipo pa por yega na resultadonan èkstraordinario personal pero tambe pa e klup.
Finalmente presidente Evo Cicilia (CC) a proponé un brindis dediká na Shoko Advanced Toastmasters Club pa inisiá e selebrashon despues di e seremonia.
Durante di e selebrashon diputado Nina den Heyer, a hasi akto di presensia pa felisitá miembronan i direktiva di Shoko Advanced Toastmasters Club. Tabata un anochi hopi ameno unda por a sinti e kombibiensia meimei di tur Toastmaster i invitadonan presente.


text:
Consehonan practico pa ora bo ta sinti cansancio of agotacion door di cancer
Cansancio of agotacion ta molester comun ora bo tin cancer. Esaki ta un cansancio fuerte y intenso. E cansancio aki no ta mescos e cansancio cu hende saludabel ta sinti despues di esfuerso fisico of mental. Cansancio relaciona cu cancer por afecta e pashent di golpi, y no ta bin solamente door di esfuerso. Descanso y drumimento ta yuda solamente un poco, of no ta yuda mes.
Pa haya energia bek ta tuma tempo, pero tin algun conseho cu por yuda ora bo tin molester di cansancio relaciona cu cancer. Bon alimentacion, actividad fisico y sosten mental ta importante.
Kico por causa cansancio relaciona cu cancer?
E cancer mes.
E tratamentonan (operacion, bestraling, chemotherapie).
Problema cu comemento y bebemento.
Falta di cel di sanger cora (anemia).
Otro molesternan manera dolor y falta di rosea.
Efecto secundario (side effect) di remedi.
Problema cu drumimento.
Stress y depresion.
Kico mi mes por haci?
Haci actividad fisico
Por ta bo ta sintibo asina cansa of agota cu bo no kier ni pensa tocante actividad fisico. Descanso ta importante pa bo recuperacion, pero cu solamente descanso lo bo sigui sinti molester di cansancio. Actividad fisico regular ta importante pa bo recuperacion y pa disminui cansancio.
Cu movecion, y en particular training special di bo musculonan, bo por mehora bo condicion y haci bo musculonan mas fuerte. Esaki por yuda disminui cansancio. Un otro beneficio di actividad fisico ta cu esaki ta yudabo haya apetit tambe.
Purba di keda lo mas activo posibel. Wak bon kico ta posibel pa bo y ki sorto di actividad fisico bo ta gusta mas. Un fysioterapista specialisa den cancer por yudabo tambe; papia di esaki cu bo dokter.
Come y bebe bon
Pa mantene of mehora bo condicion fisico tambe ta importante pa come y bebe bon. Di e manera aki bo ta haya tur nutricion cu bo mester.
Bo mester di suficiente proteina pa bo musculonan. Producto di lechi, webo, carni, pisca, noot y producto di soya ta contene hopi proteina.
Ora bo no ta bebe suficiente tambe bo por sinti cansancio. Bebe por lo menos 1,5 liter di likido tur dia.
Ora bo no por come bon durante un tempo, bo por tin falta di cierto substancia di nutricion. Un suplemento di nutricion por ta util. Un suplemento por ta den forma di pildo, capsula of likido. Un ehempel di suplemento ta un multivitamina. Corda pa semper check prome cu bo dokter of dietista, pasobra suplementonan por tin riesgo pa bo salud.
Den un proximo articulo nos lo presenta nos lista di alimento diario. Durante tratamento di cancer bo ta haya un lista di alimento cu bo mester tur dia. Door di consumi esakinan bo ta haya un bon nutricion.
Pidi ayudo


text:
Charles Cooper: KADASTER GOES GREEN…..
Charles Cooper
KADASTER GOES GREEN…..
Mientras ku oposishon di PAR i MAN ta purba stroba nos di goberná, awe nos tabatin e honor di presensia i kòrta e sinta kaminda KADASTER TA BAI DEN E ERA BÈRDÈ.
Kadaster a implementá riba e dak di nan parkeerplaat 180 panel Solar ku ta bon pa 83 KWatt piek di koriente. Esaki ta ekivalente na spaar 32000 liter di gasolin pa anja.
Aparte di instalá e paneel Solarnan aki tambe Kadaster ta kambiando su flota di Auto di trabou pa elektriko. Tambe nan a instalá 4 pool pa karga e autonan aki.
Pabien na Gerensia i Direktiva di Kadaster ku e logro aki.


text:
ORANJESTAD – Awe mainta Hues di Corte den Promer Instancia a dicta sentencia den e caso penal cu Ministerio Publico a cuminsa contra e homber Marshall Orman.
Aruba Native por a compronde cu esaki a sosode via video conference caminda Hues ta haya Orman culpable di a abusa di un mucha muher di 9 aña.
Algun siman pasa tratamento di e caso aki a sosode den sala di Corte caminda e momento ey e acusado Orman tabata presente. Fiscal a bisa Hues cu e ta haya legalmente proba cu Orman a haci actonan inmoral cu un mucha muher.
Den e caso aki Orman, kende ta padastro di e mucha, a admiti tur cos. Na Februari 2021 e yiu muher di e mama a bisa cu Orman lo a mishi cun’e. E momento ey Orman a desmenti categoricamente. Dos dia despues Orman na yoramento a bisa e mama loke el a haci. Orman a admiti di a haci malo.
Fiscal a bisa cu segun declaracion di Orman, ta e mucha lo a drenta baño y a bay mishi cu su parti intimo. Un otro biaha riba cama, e mucha a bay drumi banda di dje y cuminsa mishi cu su parti intimo. E mucha lo a pidi Orman pa mishi cun’e. Fiscal ta haya cu Orman ta tira culpa riba e mucha siendo cu Orman sa masha bon cu e mester a hala e mucha su atencion. Segun Fiscal, Orman a abusa di e confianza cu e mama y su yiu tabatin den dje.
El a exigi 3 aña di prison di cual 6 luna ta condicional cu 3 aña di prueba. Hunto cu esaki cu Fiscal a pone e condicion special cu Orman mester cay bou guia di Reclasering.
Awe Hues a bisa cu e ta haya legalmente proba cu Orman a abusa di e mucha di 9 aña. E ta haya cu Orman a tacha e integridad di e mucha y cu esaki por afecta e mucha pa resto di su bida. Hues a tene cuenta cu e raport di psycologo cu no ta considera Orman pedofile.
Hues a condena Orman na 30 luna di prison di cual 6 luna ta condicional cu 3 aña di prueba. E tempo di prueba ta bou guia di Reclasering.


text:
Kralendijk – Ta hopi sakrifisio a hasi durante añanan ku pa awe por selebrá sesenta aña di nos futbòl. P’esei diputado enkargá ku deporte Pablo James Kroon na nòmber di gobièrnu di Boneiru a felisitá direktiva di FFB ku e bon trabou ku nan ta ehersé durante añanan.
Boneiru a lanta su propio federashon di futbòl ku a haña e nòmber di Federashon di Futbòl Boneriano na luna di mei di aña 1960. E promé presidente di e federashon tabata Hose Frans (q.e.p.d.). Den transkurso di añanan e federashon a konosé diferente presidente ku a organisá kampionato. Ludwig Balentin na e momentunan aki ta presidente di FFB for di aña 2011. Na aña 2014 bou di presidente di Balentin, Boneiru a bira miembro ofisial di Concacaf. Na aña 2018 Balentin a sinta ku presidente di FIFA Gianni Infantino, pa kuminsá e prosesonan pa asina Boneiru por bira miembro di FIFA. Na apertura di e torneo pa selebrashon di sesenta aña FFB presidente sr Ludwig Balentin a trese dilanti ku direktiva di FFB ta sumamente orguyoso di por forma parti di e sesenta aña di futbòl i ku esaki no ta nada fásil,mirando ku tur hende no ta keda kontentu ku tur kos. Mester pone e meta dilanti kual ta pa sirbi e deporte futbòl, ta p’esei e direktiva tei, pa asina tantu grandi i chikitu por gosa di e deporte.
Diputado enkargá ku deporte Pablo James Kroon na nòmber di Gobièrnu di Boneiru a felisitá direktiva di FFB ku e bon trabou ku nan ta ehersé mirando ku ta hopi sakrifisio a hasi durante añanan ku pa awe por selebrá sesenta aña di nos futbòl. Diputado a deseá tur ekipo éksito i pa laga e torneo bai den un forma deportivo i esun ku gana esei ta kampion i pa kuminsá prepará mirando ku futbòl na Boneiru tin hopi kos positivo na kaminda.


text:
COLEGIO PASTOOR KRANWINKEL A HAYA BORCHI DIGITAL COMO PARTI DI E PROYECTO E-LEARNING
Diamars mainta, Prome Minister Evelyn Wever-Croes tabata di bishita na Colegio Pastoor Kranwinkel pa admira un bunita proyecto di innovacion den enseñansa na unda cu cada klas a haya nan borchi digital como parti di e proyecto E-Learning. A cuminsa cu e proyecto ya caba dos aña pasa y e prome scol cua wordo scogi tabata Cacique Macuarima. Hunto cu Futura, e fundacion cu ta yuda den innovación, a scoge Colegio PastoorKranwinkel pa diferente factor. Entre otro e animo cu e docentenan tin, dedicacion y tur esfuerso y inversion cu nan a hinca caba nan mes, pa por yega na medionan digital nobo.
“E resultado di e proyecto na Pastoor Kranwinkel hopi bunitay ta tanto e studiantenan ta come e docentenan ta hopicontento cu e realisacion di e proyecto aki. Ohala cu por a yuda tur scol mesora cu e borchinan aki, pero lamentablemente e fondo no tey pa esey. Pero ta great pa mira cu poco poco ta logra pa asina crea miho fundeshi pa nos comunidad. Mi ta felicita e scol tanto cabesante como docentenan pa e forma con nan a brasa e proyecto y haci’e un exito,” Premier Wever-Croes a termina bisando.


text:
WILLEMSTAD- Riba djaluna 5 di yüli Analytisch Diagnostisch Centrum (ADC) nos laboratorio nashonal a risibí su pèrmit pa konstruí e edifisio nobo di ADC na Otrobanda, for di Minister di Tráfiko, Transporte, i Planifikashon Urbano; sr. Charles Cooper. Entrega di e pèrmit di konstrukshon a tuma lugá na ROP, kaminda direktor di ADC, sra. Liane Virginia-Cova a risibí esaki di forma ofisial.
Ku e pèrmit aki ADC por kuminsá ku e konstrukshon di e edifisio nobo mas pronto ku ta posibel. E proyekto aki tin un invershon di alrededor 20 mion florin i tin un durashon di konstrukshon di aproksimadamente 1,5 pa 2 aña. E edifisio nobo ta keda konstruí dor di kontratistanan lokal i lo bira un ‘State of the Art Laboratory’ kaminda tur disiplina di e laboratorio médiko lo ta bou di un dak. Un laboratorio moderno kompañá ku teknologia avansá ku sigur tin benefisionan lokal i Internashonal.
Aktualmente ADC tin 13 prekpòst repartí rònt Kòrsou ku su laboratorionan situá na Vredenberg i Roodeweg. Despues di mas ku 60 aña lo bandoná e sitio di Vredenberg pa bai pa un edifisio nobo. Pues esaki ta un komienso di un kapítulo nobo; un transishon ku lo marka historia.
Konstrukshon di e edifisio nobo lo pone ku e disiplinanan di análisis ku ta wòrdu ehersé den laboratorio Vredenberg i Roodeweg, lo ta huntu den un edifisio na Otrobanda. Esaki ta hasi e trabou muchu mas efisiente pa asina por sirbi komunidat i henter e sektor di kuido aun mas mihó.
E edifisio nobo lo wòrdu konstruí riba e tereno kaminda e magazijn di SEHOS tabata situá ku ta enfrente di Curaçao Medical Center (CMC). For di Novèmber 2019, ADC ta fungi komo e laboratorio di nos hospital. Diferente disiplina ku tabata situá na ADC Vredenberg ya a muda bai ADC Roodeweg pa asina por sirbi CMC 24/7. Pa por a brinda un servisio tur afó na un ‘State of the Art hospital’ ADC a modernisá diferente ekipo usando diferente teknologianan ultra moderno. Entre otro e asina yamá ‘buizenpost’ ku pa medio di un tubu, muestranan di sanger, urina etc. for di CMC ta yega e laboratorio di Roodeweg den ménos ku 30 sekònde. Modernisashon i teknologianan avansá lo no falta den e edifisio nobo, tur esaki pa elevá nos sektor di salubridat aun mas.
ADC ta sumamente kontentu ku den presensia di Minister sr. Charles Cooper e promé paso pa konstrukshon a keda kristalisá pa den futuro serkano por sirbi pueblo for di e kurason médiko di Otrobanda!
VREDENBERG 5 DI YULI 2021


text:
(DiarioLibre) – Banco Central di Republica Dominicana (BCRD) a informa diadomingo cu Indicador Mensual di Actividad Economico (IMAE) ta mustra un variacion acumula den augustus di 2021, di 13% manteniendo e actividad cu ta registrando durante e aña aki.
Di manera particular, BCRD a indica cu na e luna di augustus a verifica un aumento di 11.7% compara cu e mesun luna di aña 2020.
El a splica cu e comportamento observa den e economia Dominicano ta sigui den liña cu e perspectivanan di crecemento di e PIB pa e ciere di e aña, cual ta apunta na un ritmo di expansion interanual di dos digito, dus 10% of mas, poniendo Republica Dominicana un biaha mas den e paisnan cu ta lidera e actividad economico di e region Latino Americano.
Asina mes, e Banco Central a detaya a traves di un comunicado cu e PIB nominal lo pasa di 78.829,00 miyon dollar na 2020 pa 91.561,3 miyon dollar den e mesun aña aki 2021, superando su nivel di prome cu e pandemia a cuminsa
Ora cu a analisa e detaye di comportamento di e economia januari-augustus 2021, e BCRD a indica cu e actividadnan cu a registra balornan di variacion positivo di su balor agrega real den terminonan interanual tabata; construccion cu un participacion di 32.4%, hotel-, bar- y restaurantnan cu 26.6%, industria di zonanan di comercio liber cu 26.3%, transport y deposito cu un participacion di 14.6%.
Ademas, e comunicado di e BCRD a indica cu e industria local tin un participacion di 12.4% y e comercio di 11.4% y explotacion di minanan di 9.2%.
Asina mes, energia y awa ta destaca cu un participacion di 3.9%, comunicacion 3.6% y otro servicionan 3.3%. E actividadnan di real estate y di huur tabatin un 2.5% y Agricola 2.1%.


text:
GABINETE WEVER - CROES A REALISA DIFERENTE LOGRO Y ESFUERSO PA PROMOVE PROTECCION DI NOS PLANETA
Earth Day ta un dia cu ta wordo observa mundialmente tur aña riba 22 di april pa crea conscientisacion tocante medio ambiente y pa motiva e ser humano pa proteha nos planeta. E tema di Earth Day pa e aña aki ta “Restore Our Earth'', Restaura Nos Planeta, y ta enfoca riba procesonan natural y tecnologianan moderno cu ta contribui na esaki. Di e forma aki e tema ta amplia riba e hecho cu no ta solamente mitigacion y adaptacion ta locual ta beneficioso pa nos medio ambiente pero tambe innovacion
Desde inicio di Gobernacion, Gabinete Wever-Croes a stipula den su plan di gobernacion 2017-2021, e vision y meta pa duna prioridad na mehoracion di calidad di Aruba su naturalesa. Y proteccion di nos medio ambiente na interes di nos ciudadanonan y futuro generacionnan.
● A crea pa prome biaha un plan nacional pa locual ta maneho di nos naturalesa y medio ambiente ‘Onze natuur en Ons Milieu’
● A reinistitui e importancia di ROP y ROPV (Ruimtelijke Ontwikkelingsplan met Voorschriften) door di tuma decision conforme e maneho aki hancra den ley.
● A crea maneho ‘Build with Nature’ pa asina percura cu construccion na Aruba tuma luga teniendo nos naturalesa y medio ambiente na cuenta
● A institui pa prome biaha meldpunt ‘InfrAruba’
● A institui comision Flora y Fauna
● A institui ‘Task Force ‘di Bureau City Inspector
● A institui ‘Task Force’ waste management
● A reactiva ‘Task Force’ di beach policy incluyendo maneho relaciona cu esaki
● A anuncia prohibicion di uzo di ‘single use plastics’ y ‘oxybenzone’
● A firma e Decreto Ministerial Gubernamental caminda cu a concretisa e proteccion di e 16 areanan cu gran balor di flora y fauna na Aruba.
● A percura continuamente pa crea material di conscientisacion tocante proteccion di naturalesa den medionan di comunicacion y riba plataforma social pa educa comunidad di e balor di nos naturalesa. Entre otro: video y articulo, accion di planta mata local y participacion na diferente edicion di earth hour.
Banda di esakinan e aña aki Prome Minister di Aruba a participa na e Climate Adaptation Summit (CAS) organisa pa Gobierno di Hulanda e aña aki riba 25 y 26 di januari 2021. Apesar di e circumstancianan ocasiona pa e Pandemia di Covid, a sa di haci di e prome conferencia online aki un exito. Conhuntamente cu lidernan politico rond mundo, por a trata e tema di cambio di clima y pa asina pone e tema riba agenda politico.
Cada un di e esfuersonan aki ta pa contribui na e trabou grandi continuo cu mester wordo haci conhunto pa percura pa salvagaurdia nos planeta.


text:
Den e ‘barionan pober’, esta, e áreanan kaminda relativamente hopi hende ta biba den pobresa, salú, estilo di bida i uso di servisio di kuido di e habitantenan ta un poko ménos faborabel kompará ku poblashon di Kòrsou den su totalidat. Sinembargo, ora parti e barionan pober den kuater área geográfiko i kompará esakinan ku otro, por mira diferensia grandi entre e áreanan akí i pa kada un tin sierto punto ku ta rekerí atenshon. Por ehèmpel, e habitantenan di e áreanan mas pober ‘leu for di sentro’ tin mas problema ku sangura, djaka i raton kaminda nan ta biba, i ta mas difísil pa nan yega hospital i poli denter di 30 minüt. Den e barionan mas pober di Willemstad p’ariba di brùg, e habitantenan ta huma mas, ta usa mas soft drugs, ta bisa mas frekuentemente ku nan tin (síntoma di) enfermedat transmití pa sangura i ta sinti ku nan tin ménos apoyo sosial. Den e barionan mas pober di Willemstad p’abou di brùg, e habitantenan tin mas molèster di holó malu i kontaminashon di aire ku ta bini di e área industrial di Schottegat i ta bisa mas frekuentemente tambe ku nan tabatin asma i alergia den e 12 lunanan promé ku e entrevista. Den e ‘barionan di pueblo’, ta mas frekuente pa e habitantenan inhalá huma di tabako ora otro hende ta huma den kas, nan tin mas limitashon di moveshon, tin mas molèster di zonido kaminda nan ta biba i ta sinti mas tantu ku, pa motibu finansiero, ta difísil pa nan optené kuido dental.
Por haña e resultadonan akí i hopi mas den e di dos publikashon di Enkuesta Nashonal di Salú 2017, e informe temátiko SALÚ, ESTILO DI BIDA I USO DI SERVISIO DI KUIDO DEN E BARIONAN POBER. Den e informe akí, Volksgezondheid Instituut Curaçao (VIC) ta duna un bista aktualisá di algun diferensia di estado di salú ku ligá ku faktor sosioekonómiko ora kompará poblashon di Kòrsou den su totalidat ku e habitantenan di e barionan mas pober (kaminda mas ku 30% di e kasnan di famia ta biba bou di nivel di pobresa). Di e manera akí, e informe akí ta ofresé punto ku por sirbi komo referensia pa formulá i evaluá maneho ku ta basá riba evidensia ('evidence-based') i dirigí riba bario.
E informe temátiko SALÚ, ESTILO DI BIDA I USO DI SERVISIO DI KUIDO DEN E BARIONAN POBER a keda presentá na Minister di Salubridat Medio Ambiente i Naturalesa, Sra. Suzanne Camelia-Römer, dia 24 di ougùstùs último. E informe i e publikashonnan anterior di VIC ta optenibel den formato digital aki.


text:
KRALENDIJK – “Show me your Blue” ta e kampaña di karnaval diseñá pa e grupo di guia (PR werkgroep) “Blue Destination” i algun partner ku ta entre otro; KVK, Cuba Company, OLB, STINAPA, It’s Rain Fishes, TELBO, WEB, BONHATA, TCB, Bonaire Logistics i SELIBON. E meta di e kampaña aki ta pa konsientisá karnavalistanan ku tepnan balioso durante nos marchananpa tene nos isla limpi, i alabes kon pa minimalisá uso di plèstik i e impakto di sushi durante nos karnaval. E kampaña ta diseñá pa un i tur; esta karnavalistanan den grupo di karnaval, stènt nan kantu di kaminda i tambe personanan ku no tin un stènt pero ku tòg ta bai wak karnaval. E kampaña ta pa durante e dos marcha grandinan; ku ta 22 di febrüari na Rincon i 23 di febrüari den Playa. Algun di e tepnan ta por ehèmpel pa karnavalistanan bai ku nan beker re-usabel òf usa kùp “compostable”, no usa richi di plèstik, bini ku bo bestèk i baki di kuminda re-usabel òf ku por resiklá i evitá na usa bakinan di “foam”, bai karnaval kubo mes djùg yena ku awa di kranchi pa bebe, usa krema di solo liber di “oxybenzone”.
Durante e dos dianan di karnaval aki lo chèk e gruponan i stèntnan kantu di kaminda pa midi i wak si nan a sigui nos tepnan. Na final di e temporada lo anunsiá kua grupo i tambe kua stènt tabata esnan mas sostenibel durante karnaval ku e oportunidat pa gana diferente premio. Lo saka pa kada un di e kategorianan; seya grupo di karnaval òf stènt tres ganadó kuminsando for di esnan ku tabata mas sostenibel. Pa e personanan kantu di kaminda ku no tin un stènt lo tin un “Blue team” durante di marcha ku un frame ku por saka potrèt ku ne. E portrètnan lo wòrdu pone riba e paginá di Facebook di “Blue destination” i e 2 portrètnan ku mas “like” lo gana un premio. Kièrmen seya kreativo pa atraé mas “like”!
Ban seya konsiente, gosa na midi i tene nos isla limpi.
Pa mas informashon tokante e kampaña aki por sigui e paginá di Facebook di “Bonaire Blue Destination”.


text:
KRALENDIJK – Awe mainta trempan mas o ménos 7’or, a tuma lugá un entrada hudisial den bario di Antriol pabou. A detené un persona na e sitio i e ta bira e di dos persona sospecha di ta metí den e kaso di atrako arma resientemente na Casino di Divi Flamingo Beach Hotel. E kaso ta bou di investigashon i ta trahando den silensio riba e kaso.
Dikon 2 detenshon? Komo ku entretanto notisia Live99 a risibi e informashon ku un di e sospechosonan anterior detene riba e boto konfiska na Korsou, a wordu laga den libertat. Pues na e momento nan aki tin 2 sospechoso detene relashona ku e atrako di Divi Flamingo Casino.


text:
bmx
-
News
Protocol Federacionnan di Ciclismo
Federacionnan di Ciclismo, Aruba Wieler Bond ta presenta e protocol specifico pa nan miembronanRead More »
-
News
“Talent Identification Program” BMX
Proyecto “Talent Identification Program” a sigui den e deporte di bike cross, BMX Recientemente e team di Comite Olimpico Arubano…Read More »
-
News
COA y IBISA a bishita Parke di BMX
COA y IBISA a bishita Parke di BMX, Street Wise na San Nicolas. Diabierna atardi un delegacion di Comite Olimpico…Read More »
-
News
Beca Olimpico pa Shanayah Howell
Atleta elite di BMX, Shanayah Howell ta elabora riba su beca Olimpico cu lo yuda den su preparacion pa e…Read More »
-
News
Howell a firma su Beca Olimpico
Atleta Shanayah Howell a firma su beca Olimpico esaki como parti di su preparacion pa Tokyo 2020. Despues cu siman…Read More »
-
Tokyo2020
Shanayah a firma su aplicacion
Atleta elite di BMX, Shanayah Howell a firma su aplicacion pa haya un Beca Olimpico Awe diamars tabata e prome…Read More »
-
Lima2019
Shanayah ta elabora riba su participacion na Lima
Shanayah Howell ta elabora riba su participacion na e Weganan Panamericano caminda e ta logra un di 5 lugar den…Read More »
-
News
Feddison no ta logra pasa pa final
Feddison no ta logra pasa pa e final di BMX na Lima Den e semi final Feddison a start bon…Read More »
-
Lima2019
5 lugar pa Shanayah
Shanayah Howell ta keda na di 5 lugar den e Weganan Panamericano Lima 2019. Sigur un super bon resultado pa…Read More »
-
Lima2019
Shanayah ta pasa pa final
Shanayah Howell ta pasa pa e gran final di BMX den e Weganan Panamericano Lima 2019 Algun rato pasa, e…Read More »


text:
Desaroyo di COVID-19 den luna November:
E MENSAHE PA HENTER COMUNIDAD TA SIGUI CUIDA
Den luna di november Aruba a conta cu un reduccion den casonan di COVID. Dia prome di november tabatin 155 caso activo y a cera e luna 30 di november cu 108 caso activo. Esaki ta un desaroyo positivo y e speransa ta cu den luna di december e cifranan por sigui baha.
Mester remarca si cu dia 20 di november a yega na 73 caso cu ta e cantidad di mas abou y despues el a aumenta bek te na 108 fin di luna. Cu 108 caso activo Aruba por considera cu a domina e di dos ola. Sinembargo, e virus tey pasobra 108 activo ta indica cu e virus tey memey di nos. Awe prome di december, luna nobo, nos a mira un aumento atrobe den casonan positivo y a yega na 122 caso positivo.
Tambe mester bisa cu den luna di november a resulta cu varios ocasion tabatin cluster. Cluster kiermen cu no solamente un persona di un famia of di un trabou ta contagia cu e virus, sino mas hende den un grupo ta contagia pareu. Clusters ta mustra cu hendenan ta descuida na un momento tal vez minimo, pero door di e descuido no solamente 1 hende ta pega pero tal vez henter e grupo cu ta traha hunto, biba hunto, of sali hunto. P’esey ta hopi importante pa cada ciudadano keda hopi alerta tambe ora cu ta den cercania di hendenan di confiansa, hendenan cu ta traha cu ne tur dia y hendenan cu conoce.
“P’esey nos ta na 122 caso, si no ta pa esaki Aruba lo tabatin menos cu 122 caso. 122 caso activo keto bay ta motibo pa preocupacion y pa nos sigui ta alerta pasobra den luna di november tin 7 persona mas cu a perde nan bida y asina e total di personanan cu a fayece cu Covid ta na 45. 7 persona mas, 7 famia mas cu ta pasa den e dolor di mira nan ser keri bay, tal vez a consecuencia di Covid. Pa evita esaki ta urgi tur hende pa sigui cuida”, Prome Minister Evelyn Wever-Croes a duna di conoce.
Final di 2020 ta yegando mas cerca. Nos a drenta e ultimo dia di aña. Un luna cu normalmente ta luna di celebracion, luna di bin hunto, luna di pasa tempo cu famia y conocinan, luna cu tin cena di Pasco y celebracion di fin di aña. Un luna cu sigur cada ciudadano mester ta mas alerta cu nunca. Pasobra pa un descuido chikito e 122 casonan aki por aumenta drasticamente.
“Ban demostra cu nos ta un Pais civilisa cu nos por controla y domina e virus. Aruba aworaki ta conta cu 50000 test haci. Aruba ta un di e poco Paisnan den region cu a dicidi desde adelanta di tin un strategia agresivo di test. Di cual mas cu mita a wordo haci na aeropuerto y por mira e resultado positivo di e gran cantidad di test aki. Un bon srategia cu un bon vision cu disciplina di nos comunidad nos lo logra sigur”, Prome Minister a enfatisa.


text:
Esaki no a pasa niun hende forbei: e kimamentu na Isla dia 21 di mei último. Korant na Hulanda i na Kòrsou i tambe medionan internashonal a dediká ampliamente atenshon na e sigaria kanseroso di mas grandi na Reino Hulandes: refineria Isla. Anto pa kolmo resientemente gobièrnu di Kòrsou a deklará, entre otro den Antilliaans Dagblad, ku Isla no ta tene su mes na e lisensia di medioambiente. Pa SMOC esaki no tabata niun sorpresa ètòl, ni tampoko e kandela riba tereno di Isla. Aksidente sa pasa riba e tereno di Isla, i lo sigui pasa si nan no ta mantené maneho. Polítikonan mester lucha, spesialmente pa e habitantenan bou di huma di Isla pa e mantenshon ehekutivo di Isla, pero tambe pa interes di Kòrsou en general. Parlamentarionan na Hulanda di D66 supuestamente ta komprondé esaki. Awe nan a entregá un lista largu di pregunta na parlamento hulandes. Ta di spera ku parlamentarionan di Kòrsou tambe ta bai interpelá.
Akibou por lesa e interpelashon di D66.
2017Z07199
Pregunta di e parlamentarionan Diertens, Van Eijs ku Van Veldhoven (tur D66) pa minister di Asuntunan Interior ku Relashonnan den Reino i pa Sekretario di Estado di Infrastruktura ku Medioambiente tokante e kimamentu na refineria Isla na Kòrsou (mandá dia 31 di mei 2017).
1. Bo konosé e relatonan ‘Isla tast nog in het duister’, ‘brand in olieraffinaderij Isla’ i e relato di inspekshon di Isla? 1)
2. Kon i ken ta investigá si e kimamentu a kousa materia dañoso ku por afektá salubridat di e hendenan bibá eibanda?
3. Kiko ta e ‘promé investigashon’ ku e mandatarionan lokal i e bosero di Isla ta referí na dje, ora nan ta bisa ku no tin riesgo pa salubridat di pueblo komo konsekuensha di e kimamentu?
4. Bo por indiká si ta konosí si e hilu di humanan kousá pa e kimamentu ta kontené mas materia fini ku normalmente, ku konsekuensha dañoso ora di hala rosea? Si ta asina, dikon no a konta esaki komo riesgo pa salubridat di pueblo?
5. Segun e bosero di Isla, e kandela a originá na e Crude Distiller i ta gasolin so a kima; por deskartá ku, durante e kimamentu, otro kombustibel a kima òf a evaporá, ku por a kousa por ehèmpel hidrokarburo orgániko pasahero manera benseno kanseroso?
6. E bosero di Isla ta indiká ku no tin nodi pa preokupá, pasobra e materianan ku a sali tambe ta wòrdu kimá ora di ‘flaring’ (kima gas di mas); bo por afirmá ku ora di ‘flaring’ na Isla por emití materia dañoso? Por tin un subida di e kantidat di e materianan akí durante un kimamentu?
7. Kon i ki ora gobièrnu di Kòrsou i gerensia di Isla a notifiká e habitantenan rondó refineria Isla di e kimamentu? Kon ta verifiká si tur komunikashon, ku e habitantenan a risibí tokante e riesgo di salubridat, ta korekto?
8. Kon i ken ta investigá e kousa di e kimamentu? Ta Isla so ta investigá esaki, òf tin organisashon eksterno envolví? Si ta asina, ta kua organisashon?
9. Kuantu biaha den pasado tabatin insidente di seguridat na Isla i kon esaki ta relashoná ku refineria rònt mundu? Por papia di un problema struktural di seguridat? Si no t’asina, dikon nò?
10. Kiko bo ta haña di e echo ku segun e rapòrt di inspekshon di Isla, bou di guia di Fluor, ta parse ku refineria Isla ta aserká problema di medioambiente solamente for di e riesgo di ‘violá e eksigenshanan mará na pèrmit’ en bes di usa un aserkashon genériko kaminda ta tradusí daño na medioambiente den gastunan?
11. For di rapòrt di inspekshon di Fluor ta sali na kla ku refineria Isla no ta kumpli ku e eksigenshanan di e pèrmit aktual, riba vários punto, entre otro e ‘flaring’ struktural; ta konosí kuantu tempu kaba Isla no ta kumpli ku e eksegenshanan di pèrmit akí? Si no t’asina, dikon nò?
12. E rapòrt di inspekshon di Fluor ta duna vários sugerensha, tantu pa término korto ku pa término largu, pa Isla sí por kumpli ku e eksegenshanan di pèrmit; bo por indiká kon i ki ora gobièrnu di Kòrsou ta mantené ku Isla ta sigui i ta implementá e sugerenshanan di e rapòrt di inspekshon di bèrdat?
13. Kiko gobièrnu di Kòrsou a hasi te awe pa mantené e violashonnan di refineria Isla i pa pèrkurá ku refineria Isla ta bai tene su mes na e eksegenshanan mínimo di pèrmit?
14. Ki dia gobièrnu di Kòrsou lo ehekutá un inspekshon atrobe i evaluá si refineria Isla sí a sigui i implementá e sugerenshanan di e rapòrt di inspekshon di Fluor, i sí ta kumpli ku tur eksigensha di pèrmit?
15. Si refineria Isla keda sin kumpli i keda violá lei i regla vigente, ki ora gobièrnu di Kòrsou lo karga e konsekuensha i ta bai para e operashonnan òf ta kuminsá parti but? Kua kuadro lo usa pa esei?
16. E servisionan di inspekshon hulandes relevante, manera Inspectie Leefomgeving en Transport (ILT), tin sufisiente kapasidat pa ofresé gobièrnu di Kòrsou nan konosementu, perisia, i eksperensia tokante kon ta mantené na un bon manera? Si no t’asina, dikon nò? Ora sí t’asina bo ta dispuesto pa hasi e oferta akí na gobièrnu di Kòrsou?
17. Bo por kontestá kada pregunta apart, por fabor?


text:
Pronóstiko di tempu pa Kòrsou i bisindario bálido te djarason mainta 06:00 o.l., 31 di mei 2017.
Pronóstiko
Pronóstiko di tempu pa Kòrsou i bisindario bálido te djarason mainta 06:00 o.l., 31 di mei 2017.
Kompilá: Djamars 30 di mei 2017, 05:00 o.l. (09:00 UTC).
Tempu: Parsialmente nublá, temporalmente hopi nublá i posibilidat pa algu di áwaseru den mainta tempran.
Temperatura máksimo lo alkansá 33 ºC i temperatura mínimo 27 ºC.
Solo ta sali 06:10 i ta baha 18:57 o.l.
Bientu: Direkshon generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). Den algun okashon te fuerte den ráfaga; forsa 6 (40 te 50 km/ora, 22 te 27 nudo).
Situashon general: Un ola tropikal ta move awe den direkshon wèst riba parti oriental di Laman Karibe, alehando su mes for di nos área, miéntras ainda ta keda sufisiente humedat pa produsí nubianan kapas pa laga awa kai riba parti di e isla, prinsipalmente den mainta tempran. Di otro un banda, no ta premirá muchu kambio den e patronchi di bientu, ku eksepshon di algun período kòrtiku ku bientu un poko fuerte.
Kondishon di laman: Por lo general moderá ku altura di olanan entre 1 i 1.5 meter (3 pa 6 pia).
Fenómeno spesial: Ningun.
Pèrspektiva te djaweps mainta: Shelu ta parsialmente nublá i un wer seku ta dominá.
Meteorólogo: Abraham.
E próksimo boletin di tempu lo wòrdu publiká djamars 12:00 o.l (16:00 UTC).


text:
Si nos pérdè kontakto ku “NATURALESA” nos a pérdè kontakto ku “NOS PROPIO NATURALESA”
E propósito di e rúbrika aki ta pa kompartí ku nos siudadánonan tokante e relashon di hende ku nos planeta tera i visa versa. Tur esaki den e kuadro pa krea un konsenshi mas elevá pa ku nos ambiente en general i riba nos isla Kòrsou en partikular.
Antes nos hendenan tabatin un relashon ekstenso i mas konsiente ku nos tera. Ehempel ta:
a. Nos grandinan tabata sinti ora awaseru ta bai kai òf ora mal tempu ta bini. Hopi di nan ta tradusí esaki na e kompartashon di e animalnan den serkania.
b. Ora nos grandinan ta kòrta datu pa traha tranké nan ta tene kuenta ku posishon di luna. Sino e datunan ku nan kòrta ta putri.
E diseño di naturalesa di hende ta kuadra enormemente ku naturalesa di nos planeta. Meskos ku p.e. planeta Tera tin 13 plachi tektóniko (www.dpc.ucar.edu/VoyagerJr/pt_t1.html) , asina hende tin 13 skarnir prinsipal( wak e mapa), asina tambe un morkoi tin 13 plachi prinsipal riba su kaska i tambe nos tin 13 luna durante di un aña.
Nos ta mira aki ku e sifra 13 tin hopi similaridat den nos eksistensia. No ta straña nos ku e.o. sivilisashon Maya su kalènder tin 13 luna di 28 dia.
Otro informashon importante ta ku hende ta konsistí di diferente parti e.o.; mineral, vegetal, emoshonal, mental i spiritual. Tur e komponentenan aki nos por rekonosé nan serka planeta Tera.
E konosementunan aki a pone ku nos antepasadonan, espesialmente e sivilisashonnan manera Maya, Hopi, Aborígenes i otronan semper tabatin hopi reverensha, esta honor i rèspet pa Mama Tera. E motibu prinsipal ta ku nan ta(bata) rekonosé nan mes den tur loke Mama Tera ta reflehá.
Un gran sabio nativo di Norte Amérika, “Grandfather” no por a komprondé e sivilisashon blanku ku a drenta nan teritorio, i ku tabata kibra i susha nan lugá. E no tabata nota ku tabatin rèspèt ni honor pa Mama Tera.
Den e siglo aki nos por mira ku poko poko e manera ku nos hendenan “modèrno” a trata ku Mama Tera, a pone ku naturalesa mes a hiba nos bèk na unproseso di kambio pa atendé ku nos naturalesa. Esta ku mas konsenshi pa kuida nos mes i di mes kuida nos planeta Tera.
Grandfather a bisa:”We are caretakers”. Esei ta nifiká ku nos ta diseñá komo esunnan mas apropiá pa kuida nos Mama Tera. E úniko manera pa uni hende den un konsenshi kolektivo ta dor di re-edukashon. Promé ku kambio mester tin re-edukashon. Esaki ta netamente e propósito di e wèpsait aki.
morkoi
In Love Praise and Gratitude
Sandovar


text:
Un biaha mas Ministerio di deporte ta informa ariba e avansenan regardando e proyectonan di renobacion di facilidadnan deportivo. E proyecto di artificial turf na veld di kudawecha ya tin varios tempo andando y por bisa cu esaki ta den su fase final pa por ser entrega.
Aworakinan por mira cu e veld di kudawecha a wordo “leveled” y a instala un “drainage system.” Tur esaki pa mehoracion di e infrastructura di e veld. E dugout tambe a wordo renoba y ta cla pa haci uzo di dje. Manera ta conoci caba na aña 2019 veld di Kudawecha a ricibi su lusnan LED. Pues dentro di poco deportistanan tin un veld completamente renoba pa continua cu nan deporte.
E proyecto aki sigur ta yena Minister Dangui Oduber cu hopi orguyo di por a wordo realiza.
Ministerio di Deporte ta keda enfatisa cu deporte ta un instrumento importante pa nos pais. E ta percura pa entre otro un bida mas saludabel, tanto fisico como mental, e ta tene hobennan leu di delincuencia y ta siña nan disciplina. Sin deporte, un nacion no tin bida.
Minister Dangui Oduber a demonstra di tin deporte na pecho, a haci inversionnan necesario y pa e siguiente termino di gobernacion tin e compromiso pa sigui traha na bienestar di deporte. Sigur un Minister cu a traha pa deporte y ta cla pa sigui traha.


text:
Alejandra Vallejo a nace na Colombia 31 aña pasa y desde su 2 aña di edad el a bin biba na Aruba. El a studia na Aruba y caba Colegio Arubano na 2007. Despues el a cuminsa su estudio di medicina na Colombia y a keda algun aña mas trahando den diferente departamento manera: gynaecologie y SEH den hospital publico y priva, cu a dun’e un experencia inigualabel den e area clinico.
Na 2017 el a dicidi di bin cas bek y a haya e oportunidad di cuminsa traha na Medwork como arbo arts, y asina conoce un poco mas di e sistema di salud laboral di Aruba. Na e mesun momento el a cuminsa busca informacion pa e reconocemento di su diploma via e BIG register. E factor mas importante pa Alejandra ta pa insisti y keda consistente den bo pensamento, cu por logra tur loke bo pone como meta.
Alejandra Vallejo ta haciendo actualmente su opleiding den specialidad medico di bedrijfsgeneeskunde, cu ta un estudio di 4 aña. E ta e specialidad medico cu ta focus riba e relacion entre trabou y salud. Lesa e entrevista di Alejandro den e edicion di Focus Digital Magazine di e luna di augustus, cu ta accesibel ‘gratis’ via Apple Store of Android Google Play Store, cu por download e aplicacion riba un smartphone of tablet.


text:
E actriz mericano cu fama Mundial, Halle Berry, ganado di Oscar a cumpli awe 14 di augustus 55 aña di edad, y el a celebra esaki cu un bunita serenata di su guy, e musico Van Hunt. “Despues di e aña cu nos tur tabatin, mi curason ta yen y ta agradeci di por mira e 14 di augustus aki”, Halle Berry a skirbi riba su Instagram.
El a post tambe un video di dje ta hari relax, mientras e ta mira for di e bentana di un auto, cu su cabey ta supla den biento, e version di su pareha di e balada di The Platters di 1959: “Smoke Gets in Your Eyes” ta zona.
“Memey di e tormenta mi a logra crea felicidad, encontra mas paz y sinti mi mas liber cu nunca! Finalmente, mi ta exhalando!”, e actriz a skirbi pa su 7 miyon siguidonan riba Instagram.”Danki vanO pa mi serenata di cumpleaño”.
Halle tabata casa 3 biaha, ta mama di Nahla Aubry y Maceo Martinez, y ta saliendo alrededor di un aña cu su guy Van Hunt.


text:
Management Company
Canadian Bank Note Company, Limited (“CBN”) a wordo contrata pa Lotto pa Deporte na aña 1999 pa Brinda su productonan, experticio y aporte technologico pa yuda moderniza nos loteria nacional. Desde e momento aki CBN a mustra di ta un aliado fuerte den desaroyo di e loteria.
Na 2011, Canadian Bank Note (Aruba) N.V., un subsidario di CBN a wordo pidi pa asumi maneho di Lotto, e loteria di Aruba a cambio di un management & technology fee husto.
CBN ta un operador di loteria cu na e momentonan aki ta opera loteria den 12 diferente pais, pero tambe ta activo den e negoshi di print biyete di banco y documentonan di identidad y seguridad entre otro. Desde 2012, tur aspecto di e loteria manera sorteo, empleadonan di e loteria, marketing y colaboracion cu rebendedor ta cai bao di maneho di CBNA.
CBN y CBNA nan maneho experto, nan uso di technologia modern y nan manera integro di haci negoshi ta un beneficio pa nos loteria nacional. Cu aporte di CBNA su staff 100% local, e loteria a pasa den cambionan grandi desde 2012.
No solamente a aumenta e averahe di ingresonan anual di e loteria cu aproximadamente 10 miyon florin, pero e contribucion netto di e loteria na deporte di Aruba a aumenta substancialmente tambe.


text:
06-2019 – KvK a tene evento Business Plaza – Step Forward! Pa e comerciantenan
Oranjestad – Diasabra 19 di januari ultimo Camara di Comercio y Industria (KvK) a organisa su di 7 edicion di e evento Business Plaza – Step Forward! E evento a bay hopi bon y un biaha mas KvK ta trece informacion cu ta al caso pa publico y comunidad comercial. Durante Business Plaza – Step Forward! a ofrece diferente presentacion y tambe a brinda e oportunidad pa haya informacion y conseho gratis encuanto establece y expande bo negoshi. Un danki ta bay na Aruba Bank N.V. cu ta e patrocinado principal cu a yuda haci e evento aki posibel.
E evento ta uno gratis y via di Business Plaza – Step Forward! KvK kier brinda informacion y guia na e empresario cu ta desea di expande su liña di producto of servicionan y cu talbes kier restructura su negoshi of tin intencion pa expande cu mercado internacional.
E programa a cuminsa cu un discurso di Presidente di Directiva di KvK, sr. Kawish Misier cu a yama e publico un cordial bon bini na Business Plaza – Step Forward!
Siguientemente a sigui un panel di oradornan cu a contribui na e programa. Sr. Welhous di Aruba Bank N.V. a hiba palabra na publico presente. Sra. Wever y otro coleganan di CEDE Aruba a duna un presentacion riba strategianan pa incrementa participacion di negoshi den CSR. Sra. Croes-Daryanani di Rexa Studio a conta encuanto inicio y expansion di su empresanan y prome cu pauze sra. Velthuizen di KvK a duna un presentacion encuanto digitalisacion di servicionan di KvK.
E pauze a duna oportunidad na esnan presente pa por a intercambia idea y crea of mehora relacion comercial. Tambe por a busca informacion cerca instancianan invita presente cu nan booth. Departamento di Asunto Economico, Exprodesk, Universidad di Aruba y CEDE Aruba tabata esnan hunto cu e conseheronan di KvK cu tabata disponibel pa duna informacion na e publico presente.
Despues di e pauze, a continua cu presentacion di sra. Holmond di KvK cu a elabora riba nombramento y retiro di un director di un entidad legal. Sr. Daal a conta riba logística di import, export y e retonan cu bo ta confronta. Pa clausura e panel sra. Pieters y sra. Giel di Departamento di Impuesto a splica mas encuanto reforma fiscal.
E siguiente evento Business Plaza lo tuma luga riba diasabra 29 di juni 2019 caminda KvK lo organisa Business Plaza-Get Started! dirigi na e persona cu kier cuminsa un negoshi. Sigui KvK via Facebook of www.arubachamber.com pa pronto haya mas informacion tocante e evento aki! Pa mas informacion tocante edicionnan di Business Plaza y otro eventonan di KvK, por tuma contacto cu Business Information & Support na 582-1566 ext. 27/35/42/30of manda un e-mail pa: businessinfo@arubachamber.com.
Aruba, 22 di januari 2019
Camara di Comercio y Industria (KvK)


text:
KRALENDIJK – E apelashon di e kaso Zambezi lo tuma lugá dia 11 pa 13 di mart nèt un siman prome ku elekshon lokal na Boneiru. Esaki sospechoso Ramonsito Booi a duna di konosé. E koinsidensia di elekshon i e apelashon a pone Booi disidí pa entregá su retiro komo miembro di Konseho Insular pa partido UPB.
Booi i èks diputado Burney El Hage a haña apsolushon na aprel e aña aki den e kaso di Zambezi. Ta trata di e kaso di korupshon, pero ku a keda di suak despues di tempu pasobra no a pèmití tratamentu di e echonan di korupshon atministrativo. Ministerio públiko ta konfirmá ku e apelashon ta tuma lugá na mart.
E kehonan ku korte supremo lo atendé na mart 2015 ta pa El Hage falsifikashon i labamentu di plaka den kuadro di un froude di hipotek. Booi lo bolbe aparesé den korte pa falsifikashon relashoná ku benta di un tereno.
Kansa
“Mi ta kansa”, asina Booi ta bisa. E ta duna di konosé ku e no por atendé su kaso, e kampaña di elekshon i tambe su trabou den konseho insular. “Siman pasá mi a sinta na mesa ku mi abogado Knoops. Pasobra e apelashon ta nèt un siman promé ku elekshon, mi no ta haña ku ta responsabel ni pami, mi famia, mi partido UPB i pa Boneiru pa mi keda den konseho insular.”
Tòp abogado Geert –Jan Knoops ta konfirmá ku su tim lo asesorá Booi I e pareha El Hage atrobe den e kaso. “e apelashon tat rata solamente dje echonan kun an a haña apsolushon p’é. E echonan di korupshonno ta forma parti di e kaso aki. E kasashon ku ministerio públiko a pidi ta ainda serka korte supremo. No ta konosí ki dia tin sentensia den e kaso di kasashon aki.”
Bosero di ministerio públiko Norman Serphos ta informá ku Knoops a hasi un petishon pa e kaso tuma lugá na Kòrsou. Knoops a konfirmá esaki. Durante e promé tratamentu di e kaso e aña aki e tim defensor hulandes mester a oper’a bou di ala di un abogado lokal. Serphos: “No a tuma un desishon ainda tokante esaki.”
Opiná robes
Ramonsito Booi a mira miembro di konseho insular na mei ‘ultimo atrobe. E ta bisa ku el a aseptá e asiento despues ku el a haña apsolushon na aprel. “Mi tabata sa si ku e chèns pa apelashon tabatei. Podisé mi a opiná robes i a pensa ku e apelashon lo a tuma lugá mas tempran i no despues di kasi un aña, dje serka asina di e elekshon. Ta nèt ora kampaña di elekshon ta na su punto kulminante i esaki no ta kuadra ku e kaso den korte.”
No ta konosí ainda ken lo tuma Booi su lugá den konseho insular pa UPB. Segun lider di frakshon Jeffrey Levenstone ta prematuro pa meshoná nòmber di e miembro nobo. E siguiente riba lista di elekshon di 2011 Elvis Tjin Asjoe. El a gradisí pa e asiento, asina Levenstone ta bisa. E aña aki Tjin Asjoe a kibra ku UPB i a lanta su mes partido Movementu di Pueblo Boneriano (MPB).
Plèitu
Nooi ta desmintí ku denter di UPB tin un plèitu i pa e motibu ei el a tuma su retiro. “Natural mi desishon lo trese hopi spekulashon kuné. esi bo no por evitá. Pero e relashon den partido ta bon. Si mi mester bisa ku e situashon ta difísil, pasobra komo esun saliente lo interpretá bo opinion komo reklamo.”
Outor Belkis Osepa


text:
PARTISIPASHON – Transporte publiko ta keda duna servisio na komunidat di Korsou. Konvoinan ta kore segun skema di orario di djasabra, for di djaluna te ku djasabra.
PARTISIPASHON – Transporte publiko ta keda duna servisio na komunidat di Korsou. Konvoinan ta kore segun skema di orario di djasabra, for di djaluna te ku djasabra.
Tuma nota di e ultimo orario di salida!
10A Otrobanda Brievengat Bonam ta kore segun orario kustumbra, for di djaluna te ku djabierne, e ultimo orario di salida ta 18:45.
Djadumingu, konvoinan ta kore segun skema di orario di djadumingu.
Ken por ta riba kaya i hasi uzo di konvoi?
1.Personanan ku ta traha den funshon of prosesonan vital si ta nesesario i si e persona por identifika su mes. Pues soru pa semper bai bo tin identifikashon valido, uniform i of badge ku por identifika esaki.
2.Korsou a keda limita pa sali kas entrante djaluna 30 di mart for di 6 or di mainta, solamente pa bai botika, supermerkado, toko, panaderia i hardware store, pues si ta un di e deligensia nan aki bo ta bai hasi. Bo por hasi uzo di Transporte Publiko.


text:
Dutch Caribbean Nature Alliance (DCNA) y Beneath the Waves (BTW) a lansa Caribbean Shark Coalition (CSC), un plataforma nobo y innovativo pa trece stakeholdernan, investigadonan, gobiernonan y financiadonan hunto pa colabora miho cu otro y pa amplia e impactonan di ciencia y maneho den henter region Caribense.
Representa tin mas di 45 miembro nobo di NGO, gobierno y empresa local di 24 pais, cu a uni formalmente na CSC pa desaroya capacidad pa loke ta trata investigacion, maneho y educacion pa e especienan menasa aki den region.
E teritorio di Caribe ta hunga un papel clave den promove e obhetivonan global pa proteha 30% di e oceanonan di mundo pa aña 2030. Bou di e vision aki, CSC tin tres obhetivo principal, cu lo keda realisa pa medio di trabou colaborativo y proyecto di e miembronan di CSC. Na prome luga CSC lo fomenta colaboracion den investigacion di tiburon y raya, maneho y desaroyo di capacidad pa conservacion entre e stakeholdernan, y lo brinda oportunidad pa transferencia di conocemento y sintesis di dato. Tambe CSC lo busca forma den cua por realisa proteccion cu ta traspasa frontera pa salvaguardia miho salud riba termino largo di e poblacion di tiburon y raya. Finalmente, CSC tin como obhetivo promove un futuro sostenibel tanto pa e especienan aki, como pa mantencion humano cu ta depende di nan, mediante participacion di empresa local, interesadonan y corporacionnan di sector priva.
“Esaki ta un momento historico pa e esfuersonan pa conservacion di lama den teritorio Caribense”, Tadzio Bervoets, Director di DNCA y un di e fundadonan di CSC ta bisa “Nos a pidi pa proteccion marina cu ta traspasa frontera den e awanan aki, ya cu nos sa cu e super animal di presa aki ta conectando ecosistema, rifnan, companianan di piscamento y nutriente den e zonanan economico exclusivo. CSC lo yuda nos haya e gapnan di conocemento critico tocante tiburon y raya den region yy con pa anda cu nan, y tambe lo apoya proyecto di investigacion colaborativo ”.
Dr. Austin Gallagher, hefe cientifico di Beneath the Waves, ta comparti: “A lo largo di añanan, nos tabatin asina tanto stakeholder di henter e region cu a expresa nan interes pa participa den investigacion basico of educacion tocante e tiburonnan, pero falta di recurso of tecnico of experticio operativo a impidi nan pa actua.
E ta agrega: “Nos ta spera cu The Coalition por desempeña un papel den creacion di e comunidad amical, habri y solidario aki cu e stemnan tabata buscando”.
E miembronan di CSC ta representa un coleccion di experto di ONG, comunidadnan local, organisacionnan intergubernamental y gobierno, instituto di maneho, y empresa local, cu ta traha hunto pa avansa estudio y conservacion di tiburon y raya den e awanan di teritorio Caribense. CSC lo proporciona capacitacion interdisciplinario, evaluacion regional y lo otorga beca na e poyectonan di e miembronan di CSC. CSC lo representa interesnan y metanan di e miembronan y, mas ampliamente, tiburon y especie y raya di Caribe den ONU (UNEP-CEP y e Centro di Actividad Regional pa e Protocolnan SPAW di Convencion di Cartagena), UICN-Caribe, CITES, CMS, CBD y otro encuentro internacional.
Pa obtene informacion, bishita www.caribbeansharks.com


text:
WILLEMSTAD – Un bista remarkabel, e mashin di koba koló oraño den awa na Boka Ascencion. E boka aki, ku ta konosí pa su kantidatnan grandi di morkoi, su santu ta kousa di e lucha. Te awor minister Suzy Römer di Planifikashon Espasial a para tur trabou. “Mi no por drumi mas di e kantidat di regla ku ta violá.”
E santu na Boka Ascencion ta dushi fini, ideal pa e pista di kareda di kabai ku ta bini na Brievengat, spesialista di animal Stanley Ignacio ta konta. “E santu ta masha bon, pasobra e no ta bira duru nunka i esei ta dushi pa e kabainan kore aden. No por hañ’é kumpra niun kaminda na Kòrsou ke men p’esei a hasi e barterdeal aki ku Uniek Curaçao. Nos ta kohe e santu grátis, i nos ta limpia e sushi ku tin den e boka aki.”
Biólogo marino Mark Vermeij di Carmabi no ta niun tiki kontentu ku e kobamentu di santu. “A traha henter un dam ku a para e moveshon di awa. Nan mester a habrié masha lihé mes pero esaki ta mustra ku nan no tin niun sorto di idea di e ekosistema.” E ta enfatisá ku esaki ta un un área Ramsar protehá.
Boka plèstik
Uniek Curaçao, ku ta manehá e tereno, no ta mira kiko tin malu na e dil aki. “Ta for di 1984 tin e kobamentunan aki”, Theo van der Giessen ta konta. E ta indiká ku niun ora so no ta e área kaminda e morkoinan ta keda. “Ora nan bai ku e santu, pareu ku esaki nan ta bai ku e outonan kibra i otro sushedat ku tin diferente meter hundu den fòndu. No ta pòrnada ku den boka di pueblo ta yam’é Boka Plèstik. Bo por laga e área Ramsar aki shusha kompletamente tambe pero segun mi esei no ta e idea.”
Asina e pèrmit pa mara barku drenta tòg, Van der Giessen i Ignacio ke kontinuá nan kobamentu. “Sea ku tin oponente òf nò. Nos mester pèrkurá pa e nivel di santu keda bon na e lugá ei.” Un di e oponentenan ta Vermeij. “Hasi manera ta pa konservá naturalesa. Komo hende bo no tin nodi di yuda, naturalesa por yuda su mes. Tin hopi sushedat den e fòndu manera chumbu i katmio, si bo bai kana koba tin e peliger potensial ku esaki ta bini ariba.”
Entretantu un inspektor a supervisá ku a hasi e reparashonnan, minister Camelia-Römer ta bisa. “A drecha e daño mas mihó posibel, a kita e dam, ma bo no por drech’é kompletamente. Nos isla ta midi 444 kilometer kuadrá, ke men nos mester anda ku e espasio ei ku masha kidou. No tin espasio pa kometé eror.”
Infrakshon
E Minister a fada di tur e infrakshonnan ku diariamente e ta konstatá den su ministerio. Riba término korto e ta bai nombra hende èkstra ku mester opservá ilegalidat. “Kontínuamente hende ta sushando nos isla. Aparentemente tin hopi siudadano ku ta haña esaki nòrmal. Esaki no por mas. Basta ku toleransha.”
Outor Anneke Polak


text:
Oranjestad – Pa medio di e comunicado di prensa aki, Oficina Central di Estadistica kier a informa y alabez invita e pueblo di Aruba pa e exposicion “E historia di Censo 1960-2020”. E expo aki ta conta e historia di Censo. E Censo ta duna nos e historia di e poblacion di Aruba y con esaki a desarroya den transcurso di decadanan.
Manera ta conoci cada 10 aña un Conteo General di Poblacion y Vivienda ta wordo haci, mihor conoci como Censo. Un Censo tin como proposito principal pa haya contesta riba cuater pregunta cardinal:
Den e expo e desaroyonan cu a tuma lugar den e poblacion di Aruba for di aña 1960 te cu 2010 ta wordo ilustra cu datonan di e Censonan cu a tuma lugar cada pasa 10 aña. E expo a wordo parti abase di e 4 preguntanan cardinal cu a wordo menciona ariba. Cada pregunta a wordo parti alabes den diferente temanan cu ta wordo presenta, entre otro, e grandura di e poblacion di Aruba, pais di nacemento, nacionalidad, educación y empleo, pa menciona algun.
Tambe un parti di e expo ta wordo dedica na e Metanan di Desaroyo Sostenibel (SDG’s). Den e parti aki ta duna un corto introduccion di e 17 metanan y ta ilustra algun dato relata na e metanan aki.
Tambe lo tin diferente video documentario cu CBS a traha cu ta ilustra cambionan a tuma lugar durante e ultimo decadanan y algun projeccionnan di e poblacion di Aruba.
Archivo Nacional Aruba tambe ta forma parti di e expo y a keda encarga cu ilustra con den pasado, otro tipo di “conteonan” di poblacion tabata wordo haci. Esakinan ta ilustra den forma di material y potretnan di antes.
Archivo Nacional tambe ta expone informacion tocante scalivitud na Aruba pa cual awe 1 di juli ta conmemora 157 aña di e fin di sclavitud na Aruba.
E participación di ANA na e exposicion tabata posibel door di e cofinanciamento cu nan a ricibi di Fundacion Amigonan di Archivo y di UNOCA. Un danki ta bay na e instancianan aki pa nan contribucion valioso.
CBS kier a duna un danki tambe na Archivo Nacional Aruba pa e uso di nan edificio pa e exposicion di e historia di Censo.
E expo lo ta accesibel pa publico entrante awe diahuebs 2 di juli te cu fin di aña 2020. E expo ta tuma lugar na e edificio di Archivo Nacional Aruba (Sabana Blanco 60) durante oranan di oficina: 8:00-12:00 pm y 1:30-4:00 pm. E exposicion aki ta completamente gratis.
E exposicion tambe lo ta habri pa publico diasabra awo dia 4 di juli 2020 for di 10 or di mainta te cu 2 or di merdia. Henter pueblo di Aruba ta bon bini.


text:
ORANJESTAD – Krus Kòrá Aruba i Kiwanis Club Aruba ku e kampaña nashonal ‘No sconde mas’ (no skonde mas) ke pone un fin na e tabú riba abusu i maltrato di mucha na e isla.
E kantidat di denunsia di abusu i maltrato di mucha ta sigui subi. Den e promé mitar di 2018 a mèldu 54 kaso kaba serka e persona di konfiansa i dòkter di mucha Louise Rafael-Croes. Pero e sifranan berdadero ta muchu mas haltu, asina Egbert Schwengle, lider di proyekto di e kampaña ta bisa.
“Ta posibel ku e sifranan ta tres te kuater bia mas haltu. Pero lagá mi menta un kantidat konservativo kaminda ku e kantidat berdadero ta dòbel. Víktima di abusu i maltrato te ainda tin miedu di bini dilanti. Pasobra e kos ta keda un tabú na e isla i nos mester kibra e tabú.”
Despues di fakansi grandi Krus Kòrá i Kiwanis ta bai den e barionan pa trese e tópiko aki mas bou di atenshon.
Evitá kasonan trágiko
E organisashon di e kampaña ke lanta Aruba for di soño tambe pa evitá kasonan trágiko, manera morto di e rumannan Rishandroh i Eugène (e dos chikitinnan ku nan padrasa a bati mata).
Vidio i poster ku arubano konosí, manera èks-gobernador Fredis Refunjol ta yama víktimanan pa nan mèldu na organisashonnan di ayudo. I ta yama espektador pa no sigui neglizjá señalnan di maltrato i abusu.
Norma Brinkenberg, presidente di Kiwanis Club Aruba: “Tantu na skol komo na kas, i tambe bisiña mester ta alerto. Bou di hubentut tambe tin hopi ponementu di man. Bo tin un amiga i bo ta batié manera bo ta haña bon. Esei no ta normal.” Tambe e ta bisa ku no ta hende hòmber so tin man lòs, hende muhé tambe. Tantu físikamente komo ku verbalmente.
Koperashon ku e punto di mèldu ofisial
E kampaña ta para lòs di e plan di gobièrnu pa lanta un punto sentral pa mèldu maltrato di mucha i abusu di mucha. Pero lider di proyekto Schwengle no ta ekskluí koperashon den futuro. “Ku e kampaña aki nos ke enkurashá e organisashonnan ku ta trata ku esaki diariamente. I mustra ku nos mester trata esaki huntu.”


text:
Ley di screening ta depende di sinceridad di formado y Prome Minister
Siman cu a pasa parlamentario pa fraccion di AVP, Arthur Dowers, a tuma nota di un declaracion haci pa Minister di Finansa, Xiomara Ruiz Maduro, kende relaciona cu henter e letania cu Minister Marisol Lopez Tromp a duna contra di e actual gobierno.
Sr Dowers a mustra entre otro cu Minister Ryuiz Maduro den un reaccion riba e ponencianan di su colega Marisol riba corupcion den e actual gobierno, a bisa cu Minister Marisol eigenlijk tampoco ta un hende ‘zuiver.’
Segun e parlamentario, e reaccion aki a bin di parti di e Minister di Finansa despues cu su colega di infrastructura a divulga un serie di decisionnan incorecto y contra tur regla y ley existente, no solamente di su ex colega di partido kende el a reemplasa pero tambe di mas miembro di e gabinete Wever Croes kendenan lo ta tuma decisionnan cu no ta bon.
“Claramente Minister Ruiz Maduro a dicidi di Sali y bin acusa Minister Marisol cu eigenlijk su persona mes no ta un pesona zuiver y cu Marisol mes lo ta meti den cosnan cu Marisol no ta inocente y cu Marisol tambe lo a comete actonan cu no ta bon, pues cu por wordo considera actonan di corupcion.
Mi ta trece e puntonan aki na atencion di comunidad ya cu mi a ripara cu tanto Minister Marisol Lopez Tromp como e Minister di Finansa Ruiz Maduro, ta pretende cu nan a pasa un screening y cu e proceso aki ta haci cu tur hende cu a bin den e gobierno actual, ta hendenan drechi.
Sinembargo na mes momento tanto Ruiz Maduro bisando cu Marisol no ta hende drechi, ta mustra cu eigenlijk e screening cu nan a pasa no ta un screening cu ta percura pa pone hende drechi den gobierno.
Di otro banda Minister Marisol a mustra bon cla cu tin hopi hende cu ta meti den cosnan cu no ta bon den e gobierno actual, cu practicamente mester bay cuestiona e sistema di screening.”
Parlamentario Arthur Dowers a sigui mustra cu e ta tende e politiconan aki bisa cu e sistema di screening cu a wordo usa ta asina importante cu ta haci cu gobernacion na Aruba ta uno sin corupcion.
Sinembargo pa e miembro di parlamento pa fraccion di AVP, e pensamento aki ta un locura mirando tur loke a bin ta pasando den ultimo siman y lunanan den e actual gobierno di coalicion.
“Mi persona tambe a pasa den e sistema di screening aki y den cierto sentido y tin un logica cune pa wordo haci pero sinembargo ta un berdad tambe cu esaki no ta un garantia cu tur mandatario ta zuiver.
Esun cu tin cu percura pa no haya y tin cu preveni pa hendenan corupto den gobierno, ta e Minister Presidente ya cu su persona como formado, ta haya resultado di e screeningnan.
Kico a resulta cu den caso di e actual gobierno aki, e Minister Presidente tabata sa masha bon y nos a scucha esaki na varios ocasion, cu tabatin dos Minister riba cual tabatin duda.
Pero dor cu e screening ta bisa obhetivamente cu ta solamente si un persona ta ‘aangemerkt’ como un ‘verdachte’ den un strafzaak, si e persona akia wordo setencia di un crimen, of si e persona aki debe belasting, e ora e no por bira Minister.
Pero tur e otro asuntonan caminda tin duda den integridad di un hende, no ta stroba e hende di bira Minister dor di un screening pero esun cu tin cu actua na momento cu bin duda riba integridad di un hende na momento di screening, ta e Minister Presidente.
Pero kico nos por a mira, cu Minister Presidente Evelyn Wever Croes a scohe pa un hende cu su persona y partido a denuncia na Ministerio Publico, un hende cu su persona mes a yama pa corupto y sushi den pasado, el a bira brasa e hende aki y bay goberna cune.
Pasobra e tabata sinti cu esaki tabata su unico chens di drenta den gobierno number uno y cu ta co chens pa e bay comete fechorianan den gobierno.
Si el a drenta den gobierno cu hende drechi, e hende drechi aki ta bay tira bista riba e gobierno y lo ta dificil pa e haci su bainanan pero ora cu bo drenta den gobierno cu hechado di baina y ora cu esakinan ta haci nan bainanan, abo ta bira cara otro banda y tambe bay haci bo bainanan.
Riba dje Prome Minister no a actua na momento cu señalnan a bin cu den su gabinete tabati dos Minister cu no por a bira Minister y tur esaki pa motibo cu nan tabata tin relacionnan dudoso y ora cu bay mira cu kende e hendenan aki ta anda den nan bida priva, lo por compronde di con e hendenan aki no por a bira Minister.
Un di nan sigur y e otro tabatin asina hopi duda riba su reputacion caminda ya caba tabata papia hopi riba cosnan cu e tabata haci y cosnan cu a Sali na cla ora cu el a Sali for di un partido y lanta su propio partido, caminda a bira hopi cla tambe cual tabata e meta cu el a lanta e partido aki.
Eseynan tabata suficiente ‘red flags’ banda di hopi otro contacto cu e persona aki tabatin cu ta hopi dudoso, cu mester tabata suficiente pa un persona como formado bisa cu e hendenan aki no por ta den gobierno.
Pero Evelyn Wever Croes no por a para contra e hendenan di POR pa bira Minister, pasobra e ora lo no tabatin gobierno y tur loke ta pasando actualmente, ta cosnan cu nan mes a yega di denuncia caba den pasado y tambe cu a wordo alerta dor si AVP y na e momentonan aki tin invetigacion andando contra di e persona aki,” Parlamentario Arthur Dowres a declara.


text:
News
Measures due to COVID 19 situation
FREE DELIVERY! Nos ta dediká na keda brindabu e mihó servisio, teniendo semper na kuenta tur medida sanitario
Pizza Hut ta presentá su BIG Dinner Box pa tempu limitá!
Willemstad- Desèmber- 2013: Fin di aña ta e temporada ku famia ta bini huntu pa selebrá, pa kompartí i awor tambe pa saboriá! Pizza Hut ta presentá su BIG Dinner Box, ku ta inkluí 2 pizza...
Pizza Hut ku bunita gesto na ‘Nos Welita’
Willemstad- Novèmber 2013: Djarason mèrdia, empleadonan di Pizza Hut a bishitá ‘Nos Welita’ p’asina duna nan kontribushon den e temporada bunita di fin di aña. Ademas di hasi un gesto...